/* KUMM/2011/0665 finali/2 - 2011/0302 (COD) */ Proposta għal REGOLAMENT TAL-PARLAMENT EWROPEW U TAL-KUNSILL li tistabbilixxi l-Faċilità Nikkollegaw l-Ewropa





MEMORANDUM TA’ SPJEGAZZJONI 1. KUNTEST TAL-PROPOSTA Fid-29 ta’ Ġunju 2011, il-Kummissjoni addottat proposta għall-qafas finanzjarju Multiannwali li jmiss għall-perjodu 2014-2020[1]: ''Baġit għall-Ewropa 2020". Fil-proposta tagħha, il-Kummissjoni ddeċidiet li tipproponi l-ħolqien ta’ strument ġdid integrat għall-investiment fi prijoritajiet infrastrutturali tal-UE fit-Trasport, l-Enerġija u t-Telekomunikazzjoni: il-“Faċilità Nikkollegaw l-Ewropa” (minn hawn ’il quddiem CEF – “Connecting Europe Facility”). Li fil-qasam tat-trasport, tal-enerġija u dak diġitali jkun hemm netwerks intelliġenti, sostenibbli u interkollegati kompletament bejniethom hija kundizzjoni neċessarja għat-tlestija tas-Suq Uniku Ewropew. Barra minn hekk, investimenti f’infrastrutturi ewlenin b’valur miżjud qawwi għall-UE jistgħu jagħtu spinta lill-kompetittività tal-Ewropa f’kuntest ekonomiku diffiċli, ikkaratterizzat minn tkabbir kajman u baġits pubbliċi ristretti. Fl-aħħarnett, tali investimenti fl-infrastruttura huma wkoll strumentali sabiex l-UE tkun tista' tilħaq l-objettivi tagħha għat-tkabbir ekonomiku sostenibbli kif imsemmija fl-Istrateġija Ewropa 2020 u l-objettivi “20-20-20” tal-UE fil-qasam tal-politika dwar l-enerġija u l-klima[2]. Dan ir-Regolament jistabbilixxi d-dispożizzjonijiet li jirregolaw is-CEF. Huwa jibbaża fuq il-ħidma li saret għat-tħejjija tar-reviżjoni tal-qafas politiku fit-tliet setturi kollha li huma (it-Trasport, l-Enerġija, u t-Telekomunikazzjoni) għall-qafas finanzjarju Multiannwali li jmiss (2014-2020). Skont l-Artikolu 170 tat-TFUE, hemm proposti linji gwida ġodda f’kull settur skont l-eżigenzi tas-CEF. Għalhekk, il-Linji Gwida riveduti għat-Trasport, l-Enerġija u t-Telekomunikazzjoni min-naħa u s-CEF min-naħa l-oħra jsawru pakkett regolatorju wieħed koerenti. Matul l-aħħar għaxar snin, in-nefqa fuq l-infrastruttura fl-Ewropa, bħala medja, kienet dejjem għan-niżla. Il-kriżi ekonomika u finanzjarja, madankollu, ġeddet l-interess fil-ħtieġa ta' investiment fl-infrastruttura. Matul il-kriżi ekonomika, investimenti mmirati għat-tiġdid jew il-bini tal-infrastruttura kienu parti importanti mill-pjanijiet ta' stimolu u rkurpru f’livelli tal-UE u tal-Istati Membri, bħala mezz kif titwieżen komplessivament id-domanda filwaqt li jiġi żgurat rendiment fit-tul għall-flus minfuqa. Fuq kollox, il-kriżi uriet illi l-infrastrutturi huma kruċjali għall-ġejjieni ekonomiku tal-Ewropa. Suq Uniku integrat tabilħaqq, kif wera r-Rapport ta' Monti[3], ma jistax iseħħ mingħajr ma jkollu kollegament li jgħaqqad bla problemi ta' xejn il-partijiet kollha li jsawruh. Il-kollegamenti tat-trasport, il-grilji tal-elettriku u n-netwerks tal-broadband huma vitali sabiex ikun hemm żona ekonomika integrata li taħdem tajjeb u għall-koeżjoni soċjali u territorjali tagħha. Sadattant, filwaqt illi l-integrazzjoni regolatorja miexja 'l quddiem fi ħdan l-UE u s-swieq qegħdin isiru aktar integrati, dan l-aħħar fil-qasam tal-enerġija bl-adozzjoni u d-dħul fis-seħħ tat-tielet pakkett ta' liberalizzazzjoni, l-interkollegament fiżiku transkonfinali għadu lura. Hemm kollegamenti neqsin, b'mod partikolari fl-Istati Membri l-ġodda, illi joħolqu firda bejn iċ-ċentru tal-Unjoni Ewropea u l-periferiji u jxekklu t-twettiq ta' aktar żvilupp fl-iskambji intra-Unjoni jew it-tkabbir ta' setturi ekonomiċi ġodda, bħal pereżempju l-kummerċ elettroniku. Ġew identifikati bżonnijiet konsiderevoli ta' investiment. Fis-settur tal-enerġija, ir-regolament propost dwar linji gwida għall-implimentazzjoni tal-prijoritajiet Ewropej fl-infrastruttura tal-enerġija (minn hawn 'il quddiem Linji Gwida għall-infrastruttura trans-Ewropea tal-enerġija) jidentifika tnax-il kuritur u qasam ta' prijorità għall-infrastruttura, erbgħa għal kull settur, l-elettriku, u l-ġarr tal-gass, kif ukoll it-tqegħid ta' grilji intelliġenti, l-awtostradi tal-elettriku u n-netwerks transkonfinali għad-dijossidu tal-karbonju. Filwaqt illi s-sistema tal-enerġija tal-Ewropa tkun teħtieġ investimenti ta' madwar triljun sal-2020, li minnhom huwa stmat illi investiment ta' xi EUR 200 biljun huwa meħtieġ biss biss għal netwerks tal-elettriku u tal-gass ta' importanza Ewropea. EUR 100 biljun minn dan l-investiment totali għandhom jinġabru mis-suq waħdu, filwaqt li għall- EUR 100 biljun l-oħra jkun hemm bżonn ta’ azzjoni pubblika sabiex jingranaw l-investimenti meħtieġa. Fis-settur tat-trasport, 'netwerk ewlieni' mifrux mal-Ewropa ġie identifikat bl-użu ta' metodoloġija ta' ppjanar pan-Ewropew. Dan in-netwerk ewlieni, li għandu kurituri mnejn jgħaddi t-traffiku tal-ġarr tal-merkanzija u tal-passiġġieri b'effikaċja kbira u b'emissjonijiet baxxi, jagħmel użu estensiv tal-infrastruttura eżistenti. Jekk indaħħlu l-kollegamenti li jonqos u ntaffu l-konġestjonijiet u bis-saħħa tal-użu ta' servizzi aktar effiċjenti fil-kumbinazzjonijiet multimodali, dan ikun jista' jiflaħ għall-parti l-kbira tal-flussi tat-trasport fis-suq uniku. L-ispiża tal-iżvilupp tal-infrastruttura għall-UE sabiex tiġi taqbel mad-domanda għat-trasport ġiet stmata li taqbeż il-EUR 1.5 triljun bejn l-2010 u l-2030 għan-netwerks kollha tat-trasport tal-Istati Membri tal-UE. It-tlestija tan-netwerks trans-Ewropej tat-trasport teħtieġ madwar EUR 500 biljun sal-2020, li EUR 250 biljun minnhom ser ikun hemm bżonnhom sabiex jitlestew il-kollegamenti li hemm nieqsa u jitneħħew il-konġestjonijiet minn fuq in-netwerk ewlieni. Għan-netwerks tat-telekomunikazzjoni, it-tneħħija tal-konġestjonijiet (diġitali) illi jxekklu t-tlestija tas-Suq Uniku Diġitali hija objettiv prinċipali. Dan jimplika l-ħtieġa li jkun hemm titjib ġenerali tan-netwerk kollu tal-broadband u l-istabbiliment ta' pjattaformi ta' infrastruttura għas-servizz diġitali li jippermettu tħaddim diġitali koerenti tas-servizzi pubbliċi Ewropej. M'hemmx għalfejn ngħidu, dawn in-netwerks, sew dawk fiżiċi kif ukoll dawk ibbażati fuq servizzi, huma mezzi ewlenin li jippermettu tkabbir intelliġenti. Bħala parti mill-Aġenda Diġitali, kull Ewropew għandu jkollu aċċess għall-broadband bażiku sal-2013 u għall-broadband veloċi u ultraveloċi sal-2020. F'Settembru tal-2010, il-Kummissjoni spjegat il-passi li hemm bżonn jittieħdu sabiex jinħareġ investiment li jlaħħaq il-EUR 270 biljun meħtieġ sabiex jitwassal il-broadband ultraveloċi fid-djar u n-negozji Ewropej kollha sal-2020. Fiċ-ċirkostanzi preżenti huwa s-settur privat li jrid jagħmel tajjeb għal parti minn dal-ħtiġijiet ta’ investiment . Il-ħtiġijiet ta' investiment sabiex jintlaħqu dawn l-objettivi huma stmati li jlaħħqu l-EUR 270 biljun. Madankollu, jekk ma jkunx hemm intervent min-naħa tal-Unjoni, l-investiment mis-settur privat mhux mistenni li jaqbeż il-EUR 50 biljun għall-perjodu li jwassal sal-2020. Dan joħloq diskrepanza fl-investiment li tlaħħaq il-EUR 220 biljun. Minħabba illi l-benefiċċji soċjali mill-investiment fl-infrastrutturi diġitali jisbqu bil-wisq l-inċentiv għall-investiment privat, hemm bżonn ta' intervent pubbliku ffukat sabiex jiġi xprunat is-suq. L-analiżi mwettqa mis-servizzi tal-Kummissjoni bi tħejjija għal dan ir-Regolament uriet li waqt li s-suq u l-baġits nazzjonali huma mistennija li jkollom rwol ewlieni fil-ħolqien tal-infrastrutturi meħtieġa permezz ta’ investiment u mekkaniżmi li jiddeterminaw il-prezz addattati, ċerti investimenti fl-infrastruttura mhux sejrin iseħħu jew inkella se jitħallew għal ferm wara l-2020, jekk l-UE ma tiħux azzjoni. Għalhekk, hemm bżonn ta’ kontribuzzjoni sinifikanti mill-baġit tal-UE fil-qafas finanzjarju Multiannwali li jmiss sabiex jiġi żgurat li l-prijoritajiet infrastrutturali tal-UE jitwettqu tabilħaqq. Sabiex jiżdied l-impatt tar-riżorsi tal-baġit tal-UE, il-Kummissjoni qed tipproponi li tirrikorri b'mod aktar sistematiku għall-użu ta' strumenti finanzjarji innovattivi sabiex toffri alternattiva għall-finanzjament tradizzjonali b’għotjiet ta' flus u timla l-vojt li jeżisti fl-iffinanzjar ta' investimenti strateġiċi. Karatteristika importanti tal-istrumenti finanzjarji innovattivi hija dik li joħolqu effett multiplikatur aktar qawwi għall-baġit tal-UE milli jagħmlu strumenti tradizzjonali, billi jiffaċilitaw u jattiraw finanzjament pubbliku u privat ieħor għall-proġetti li huma ta' interess għall-UE. Huma jingranaw l-investiment u għalhekk ikabbru l-impatt tal-baġit tal-UE. Waqt li tibni fuq l-esperjenza tal-istrumenti finanzjarji fil-qafas finanzjarju attwali li ddaħħlu bil-kooperazzjoni tal-Bank Ewropew tal-Investiment (BEI), bħal per eżempju l-Istrument ta' Garanzija ta' Self għall-proġetti ta' netwerks trans-Ewropej ta' transport (minn hawn 'l quddiem LGTT), il-Kummissjoni tipproponi li timplimenta parti mdaqqsa sew tal-interventi tagħha fi ħdan is-CEF permezz ta' strumenti finanzjarji. B'mod partikolari, l-Inizjattiva ta’ ħruġ ta’ Bonds għall-Proġetti tal-Ewropa 2020 (Europe 2020 Project Bond Initiative)[4] se tintuża bħala mod kif jinkisbu riżorsi ta' investiment għal proġetti ta' infrastruttura b’interess strateġiku ewlieni għall-Ewropa. 2. R IŻULTATI TA’ KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT 2.1 Konsultazzjoni u pariri esperti Dan ir-Regolament jibbaża fuq konsultazzjoni estensiva ma’ partijiet interessati, istituzzjonijiet u korpi tal-UE, Stati Membri, awtoritajiet reġjonali u lokali, imsieħba soċjali u ekonomiċi, esperti akkademiċi u istituzzjonijiet internazzjonali. Intużaw ir-riżultati tal-evalwazzjonijiet intermedjarji li saru fuq il-programmi 2007-13 kif ukoll firxa wiesgħa ta’ studji u pariri esperti li kkontribwew għax-xogħol li sar. Għat-tliet setturi li huma, il-kontribuzzjonijiet mill-partijiet interessati fost oħrajn qajmu l-kwistjonijiet li ġejjin: Mill-konsultazzjonijiet joħroġ qbil mifrux fuq il-fatt, li sabiex jiżdied il-pass tal-iżvilupp infrastrutturali b’valur miżjud Ewropew hemm bżonn iktar appoġġ mill-UE.. Il-partijiet interessati appellaw għal ingranaġġ akbar mill-fondi tal-UE lill-objettivi tal-politika tan-netwerks trans-Ewropej, permezz pereżempju ta’ koordinazzjoni aħjar bejn l-istrumenti finanzjarji differenti, b’mod partikolari l-Fond ta’ Koeżjoni u l-Fond Ewropew għall-Iżvilupp Reġjonali (FEŻR), il-programmi ta’ netwerks trans-Ewropej u l-interventi tal-BEI. It-twessigħ tal-portafoll tal-istrumenti finanzjarji disponibbli huwa meqjus mill-partijiet interessati bħala mezz ta' kif wieħed jaġġusta b’mod aħjar l-appoġġ mogħti għall-bżonnijiet partikolari ta’ proġett, sabiex ikun hemm strutturar effettiv tal-proġetti u sabiex jiġu attirati investituri ġodda. L-Inizjattiva ta’ ħruġ ta' Bonds għall-Proġetti ppjananta hija partikolarment addattata għal investimenti ta' daqs akbar taħt is-CEF. 2.2 Valutazzjoni tal-Impatt Saret valutazzjoni tal-impatt tar-Regolament rigward l-alternattivi differenti li jeżistu fl-implementazzjoni tas-CEF bħala inizjattiva ta' politika; jiġifieri l-alternattivi li jeżistu ta' kif jiġu definiti r-regoli operattivi tas-CEF. Il-valutazzjoni tal-impatt telqet mill-objettiv ġenerali tas-CEF kif propost fil-Komunikazzjoni dwar il-Qafas Finanzjarju Multiannwali "Baġit għall-Ewropa 2020"[5] – li jitħaffef il-pass tal-iżvilupp tal-infrastruttura li l-UE għandha bżonn sabiex tilħaq l-objettivi tal-Istrateġija Ewropa 2020 u kif ukoll il-miri ''20-20-20'' marbuta mal-enerġija u t-tibdil fil-klima – u bbażat fuq ir-riżultat mill-konsultazzjonijiet mal-partijiet interessati, u mill-istudji ta' evalwazzjoni tal-programmi preżenti tal-UE li joffru appoġġ finanzjarju għall-iżvilupp tat-TEN. Il-valutazzjoni tal-impatti tal-alternattivi ta' politika possibbli ffukat prinċipalment fuq il-kisba, bl-aktar mod effettiv, effiċjenti u koerenti ta' żewġ objettivi speċifiċi ewlenin: 1) Żieda fl-ingranaġġ li tingħata mill-fondi tal-UE – billi jiġu definiti forom, metodi u regoli ta' finanzjament li jistgħu jiżguraw li joħorġu l-aqwa vantaġġ bl-attirar ta' investiment pubbliku u privat għal proġetti li għandhom dimensjoni Ewropea u tas-Suq Uniku, b'mod partikolari fuq netwerks ta' prijorità li għandhom jiġu implimentati sal-2020 u fejn il-valur miżjud Ewropew hu l-aktar ġustifikat fosthom, skont il-każ, dawk li jistgħu jsiru f'pajjiżi terzi; 2) Li tiġi ffaċilitata t-tlestija f'ħinha ta' proġetti kofinanzjati mill-UE – billi jiġu definiti mekkaniżmi ta' monitoraġġ u ta' evalwazzjoni li jippremjaw lil min jagħti riżultati u jippenalizzaw l-użu mhux effettiv tal-fondi tal-UE. Fl-istess waqt, il-valutazzjoni tal-politiki alternattivi kellha tieħu kont ta' żewġ miri pilastri relatati ma’ xulxin f’dik li hi politika tal-Unjoni: min-naħa, li jseħħu l-objettivi tal-politika speċifika għal kull settur fil-qasam tal-infrastruttura kif definiti fl-Artikoli 170 u 171 tat-TFUE, u min-naħa l-oħra, li jiġu simplifikati r-regoli ta' finanzjament tal-UE billi jintużaw bl-aqwa mod is-sinerġiji fi ħdan u bejn is-setturi, li l-Kummissjoni impenjat ruħha bis-sħiħ li tilħaqhom[6]. Peress illi dawn iż-żewġ miri ta' politika mhumiex madankollu kumpatibbli sa barra bejniethom, kien prinċipju ewlieni li mxew fuqu fil-valutazzjoni tal-alternattivi li jiddefinixxu r-regoli operattivi tas-CEF li jinstab bilanċ addattat bejn il-koerenza mal-objettivi tal-politika għas-settur u l-ilħiq tal-akbar sinerġiji. Għall-bidu ġew ikkunsidrati disa' politiki alternattivi ewlenin, bil-punt tat-tluq ikun il-prinċipju ċentrali li jiġġustifika d-deċiżjoni tal-Kummissjoni li tipproponi t-twaqqif tal-Faċilità Nikkollegaw l-Ewropa, jiġifieri s-simplifikazzjoni tal-qafas eżistenti ta' finanzjament tal-UE billi tibbaża fuq sinerġiji settorjali. Il-politiki alternattivi ġew iffurmati billi tlaqqgħu flimkien xenarji li jikkorrispondu mat-tliet alternattivi bażiċi li jeżistu għas-simplifikazzjoni tar-regoli finanzjarji – armonizzazzjoni minima, massima u varjabbli (jew "à la carte") tar-regoli settorjali – fiż-żewġ oqsma tal-politika ta' intervent li jikkorrispondu maż-żewġ objettivi ewlenin speċifiċi identifikati aktar kmieni – ingranaġġ għall-investiment u implimentazzjoni tal-programmi. Il-firxa ta' alternattivi għalhekk kienet tmur minn estrem għal ieħor. F'tarf minnhom, armonizzazzjoni minima sew fl-ingranaġġ għall-investiment kif ukoll fl-implimentazzjoni ta’ programmi kienet tirreferi għal sitwazzjoni fejn jiġu stabbiliti regoli u strutturi kompletament distinti u speċifiċi biex jingħata l-appoġġ finanzjarju mill-UE taħt is-CEF f’kull settur. Fit-tarf l-ieħor kien hemm il-politika alternattiva kkaratterizzata minn armonizzazzjoni massima sew fl-ingranaġġ għall-investiment kif ukoll fir-regoli tal-implimentazzjoni ta’ programmi, f'xenarju fejn it-tliet setturi kien ser ikollhom regoli finanzjarji u strutturi ta' ġestjoni ta’ programmi kompletament komuni għall-użu ta’ fondi taħt is-CEF. Bejn dawn l-estremitajiet, l-alternattivi li kien fadal kienu jipprevedu sitwazzjonijiet fejn is-setturi kien ikollhom ċertu regoli u strutturi komuni bejniethom filwaqt li oħrajn jibqgħu għalihom u jkunu speċifiċi għas-settur, jiġifieri li jkun hemm taħlita ta' armonizzazzjoni massima jew varjabbli tar-regoli f'qasam wieħed partikolari tal-politika ta’ intervent flimkien ma' armonizzazzjoni varjabbli jew minima tar-regoli settorjali fil-qasam l-ieħor. Il-valutazzjoni tal-impatti ta' dawn il-politiki alternattivi, ikkunsidrati fid-dawl tal-objettivi msemmija aktar kmieni li jridu jintlaħqu, wasslet għall-konklużjoni li tnejn mill-alternattivi kkunsidrati setgħu jiżguraw l-aktar illi s-CEF, permezz tar-regoli operattivi tagħha, tkun tappoġġja l-iżvilupp b'pass aktar imgħaġġel ta’ infrastruttura b’interess għall-UE: - Il-politika alternattiva li fiha l-armonizzazzjoni tar-regoli tkun waħda varjabbli – jiġifieri, b'għadd ta' regoli komuni u oħrajn li jibqgħu speċifiċi għas-settur – kemm fil-qasam tal-ingranaġġ għall-investiment u f'dak tal-implimentazzjoni ta’ programmi – tkun l-aqwa alternattiva mil-lat ta' koerenza mal-miri ta' politiki rilevanti kollha tal-UE; - Sadattant l-politika alternattiva li fiha l-għażla taqa’ fuq armonizzazzjoni varjabbli fil-livell tar-regoli dwar l-ingranaġġ għall-investiment flimkien ma' armonizzazzjoni massima tar-regoli fil-livell tal-implimentazzjoni ta’ programmi, setgħet tkun aktar effikaċi mil-lat ta' kemm tiġi tiswa. Madankollu, it-tieni alternattiva jista' jkollha impatt negattiv maż-żmien f'dak li hu kapaċità ta' reazzjoni għal sitwazzjonijiet speċifiċi għas-settur, b'mod partikolari f'dak li għandu x'jaqsam ma' programmazzjoni ta’ fondi u li, maż-żmien, jista’ iġġib fix-xejn kwalunkwe spiża li setgħet ġiet iffrankata fil-bidu. Għalhekk ġie eventwalment konkluż illi l-aħjar alternattiva biex jiġi żgurat li jintlaħqu l-objettivi tas-CEF kienet li jkun hemm ċertu livell ta' flessibiltà settorjali anke fid-definizzjoni tar-regoli tas-CEF fil-qasam ta’ implimentazzjoni ta’ programmi. Id-dispożizzjonijiet dwar l-użu ta' fondi taħt is-CEF imressqa f'dawn ir-Regolamenti preżenti ġew imfassla abbażi tal-konsiderazzjonijiet u l-konkluzzjonijiet li spikkaw fil-valutazzjoni tal-impatt imsemmija hawn fuq. 2.3 Valur Miżjud tas-CEF għall-UE Il-proċess ta' konsultazzjoni mal-partijiet interessati kif ukoll l-analiżi li saret fil-valutazzjoni tal-impatt urew li l-valur miżjud tas-CEF bħala qafas komuni ta' finanzjament jaqa' taħt erba' punti: 1. Qafas komuni li għandu jwassal għas-simplifikazzjoni tal-qafas legali tal-UE għall-finanzjament ta' infrastrutturi b’konnessjoni mat-TEN. Dan ikun jiżgura wkoll approċċ koerenti fil-finanzjament mill-UE ta' proġetti fit-tliet setturi. 2. Fl-istess waqt, il-fatt illi l-UE jkollha fond u qafas finanzjarju wieħed għall-infrastruttura għandu jipprovdi approċċ koerenti u trasparenti għall-għoti ta' fondi mill-UE li jkun joffri ċertezza u b'hekk ikollu potenzjal kbir li jiġbed aktar finanzjament mis-settur privat. L-istrumenti finanzjarji għandhom ikunu disponibbli b'mod ċentralizzat u koordinat, biex b'hekk tiddakkar u titjieb l-effikaċja mir-rabta bejn l-investituri privati u l-istituzzjonijiet finanzjarji msieħba. 3. Barra minn hekk, l-interdipendenza li kull ma jmur dejjem tiżdied bejn proġetti, netwerks u setturi ekonomiċi ta' infrastruttura, għandha tippermetti li jsiru realtà ekonomiji fuq skala kbira. Qafas integrat ta’ finanzjament mill-UE għall-infrastruttura jista' jippermetti li jiġu sfruttati sinerġiji bejn settur u ieħor fil-livell ta’ żvilupp u implimentazzjoni ta’ proġetti, u dan jippermetti tnaqqis fl-ispejjeż u/jew użu iktar effiċjenti u rendiment6 akbar. 4. Fl-aħħar iżda mhux l-anqas, qafas komuni jibni fuq it-tagħlimiet meħuda u l-qsim tal-aqwa prattiki mis-setturi kollha, u allura jippermetti titjib fl-effikaċja u l-effiċjenza tal-finanzjament mill-UE fis-setturi kollha. 3. ELEMENTI LEGALI TAL-PROPOSTA In-netwerks Trans-Ewropej jaqgħu taħt l-Artikolu 170 tat-TFUE, li jispeċifika: “l-Unjoni għandha tagħti l-kontribut tagħha sabiex jiġu stabbiliti u żviluppati netwerks trans-Ewropej fl-oqsma tal-infrastrutturi tat-trasport, telekomunikazzjonijiet u enerġija.” Id-dritt tal-UE li taġixxi fil-qasam tal-finanzjament tal-infrastruttura huwa stabbilit fl-Artikolu 171 li jipprovdi li l-Unjoni “tista' tappoġġa proġetti ta' interess komuni li jingħataw sostenn mill-Istati Membri, (...) partikolarment permezz ta' studji ta' possibbiltà, garanziji għal self jew sussidji fuq ir-rati tal-interessi”. L-Artikolu 172 tat-TFUE jispeċifika li "il-linji gwida u l-miżuri l-oħra previsti fl-Artikolu 171(1) għandhom jiġu addottati mill-Parlament Ewropew u l-Kunsill, li jaġixxu skont il-proċedura leġiżlattiva ordinarja u wara li jikkonsultaw mal-Kumitat Ekonomiku u Soċjali u l-Kumitat tar-Reġjuni." Fil-Komunikazzjoni tar-Reviżjoni tal-Baġit, il-Kummissjoni saħqet fuq l-importanza li jintuża l-baġit tal-UE sabiex “jimtlew nuqqasijiet li jkun hemm minħabba d-dinamika tat-tiswir tal-politika nazzjonali, u l-aktar ovvju huwa l-indirizzar tal-isfidi transkonfinali f'oqsma bħall-infrastruttura, il-mobbiltà, il-koeżjoni territorjali... - nuqqasijiet li altrimenti jagħmlu ħsara lill-interessi tal-UE kollha kemm hi."[7] L-Istati Membri għandhom it-tendenza li jagħtu prijorità lil proġetti ta’ rilevanza primarja nazzjonali huma u jippjanaw u jiffinanzjaw infrastrutturi, u dawn mhux bilfors ikunu l-istess bħal ta’ proġetti transkonfinali li għandhom valur miżjud ogħla għaċ-ċittadini fuq livell tal-UE b’mod ġenerali.[8] In-nefqa aggregata tal-UE u tal-Istati Membri għandha tkun waħda effiċjenti, li tiżgura skala adegwata ta' investiment u tħeġġeġ is-sinerġiji. L-istrument leġiżlattiv u t-tip ta’ miżura (jiġifieri l-għoti ta’ fondi), it-tnejn huma definiti fit-TFUE, li jipprovdi l-bażi legali għas-CEF, u jistipula illi l-kompiti, l-objettivi prijoritarji u l-organizzazzjoni tan-netwerks trans-Ewropej jistgħu jiġu definiti f’regolamenti. 4. IMPLIKAZZJONI BAĠITARJA Il-proposta tal-Kummissjoni għall-qafas finanzjarju Multiannwali li jmiss tinkludi proposta għal EUR 50 biljun[9] għall-perjodu 2014-2020, li minnhom, EUR 10 biljun huma assenjati fil-Fond ta’ Koeżjoni għall-infrastruttura tat-trasport. CEF | EUR 40 biljun | Enerġija | EUR 9.1 biljun | Trasport | EUR 21.7 biljun | Telekomunikazzjoni/Diġitali | EUR 9.2 biljun | Ammonti assenjati fil-Fond ta’ Koeżjoni għal infrastrutturi fit-trasport | EUR 10 biljun | Total | EUR 50 biljun | L-esperjenza bil-qafas finanzjarju attwali turi li ħafna Stati Membri, li huma eliġibbli għall-Fond ta’ Koeżjoni, għandhom diffikultajiet biex ifasslu u jimplimentaw proġetti kumplessi ta’ infrastruttura għat-trasport transkonfinali. Għalhekk, għall-Qafas Finanzjarju Multiannwali li jmiss, il-Kummissjoni qiegħda tipproponi li filwaqt illi l-Fond ta’ Koeżjoni jkompli jsostni lill-Istati Membri li għandhom DNG (Dħul Nazzjonali Gross) għal kull abitant taħt id-90 % tal-medja tal-UE27 għall-ħolqien ta’ investimenti f’netwerks trans-Ewropej tat-Trasport u fl-ambjent, parti mill-allokazzjoni tal-Fond ta’ Koeżjoni (EUR 10 biljun) sejra tintuża taħt il-Faċilità Nikkollegaw l-Ewropa għall-finanzjament ta’ proġetti tat-trasport fuq in-netwerk ewlieni tat-trasport fl-Istati Membri li huma eliġibbli għall-Fond ta’ Koeżjoni. 5. SOMMARJU TA’ X’FIH IR-REGOLAMENT 5.1 Qafas uniku għall-investiment fi prijoritajiet infrastrutturali tal-UE L-esperjenza l-imgħoddija tal-iffinanzjar għall-infrastruttura permezz tal-oqfsa TEN, l-EERP u l-Fondi ta' Koeżjoni u Strutturali wriet illi l-UE tista' tagħti valur miżjud lill-infrastrutturi. Jeżisti qbil fost il-partijiet interessati li f'xenarju ta' "kollox jibqa' għaddej bħas-soltu", l-Eworpa taf ma jirnexxilhiex tiġbor fil-ħin l-investimenti meħtieġa sabiex timmodernizza n-netwerks tagħha tal-infrastruttura u timla l-vojt fil-kollegamenti. B’riżultat tal-kriżi finanzjarja, il-baġits pubbliċi tal-Istati Membri qegħdin ibatu biex ikampaw minħabba l-konsolidazzjoni fiskali li trid issir. In-nefqa kapitali ħafna drabi tqaċċtet b'ammonti sostanzjali, bin-nefqa għall-proġetti ta' investimenti fl-infrastruttura miżmuma jew imwaħħra. Fl-istess waqt, il-prospetti li jiżdiedu l-investimenti minn sorsi privati mhumiex żguri. Minbarra l-limitazzjonijiet fuq il-finanzjament, intoppi regolatorji wkoll jixħtu lura jew ixekklu l-implimentazzjoni tal-proġetti meħtieġa tal-infrastruttura. Fuq dan l-isfond, il-qafas attwali tal-UE għall-iffinanzjar tal-infrastruttura jidher li mhux biżżejjed biex joffri reazzjoni effettiva. Il-finanzjament huwa mferrex fuq wisq programmi u ma jħallix li jiġu sfruttati b’mod sħiħ is-sinerġiji ta' bejn il-programmi u s-setturi. Hija u tfassal mill-ġdid l-istrateġija tagħha ta' finanzjament għall-infrastruttura, il-Kummissjoni mxiet fuq l-objettivi li ġejjin: - Li tiġi żgurata implimentazzjoni f'waqtha u li toffri valur għall-flus tal-infrastruttura tan-netwerk prinċipali ta' prijorità fis-setturi tal-enerġija, it-trasport u l-ICT, kif identifikati fil-Pakkett dwar l-Infrastruttura tal-Enerġija, il-White Paper għal Trasport Kompetittiv u Sostenibbli[10] u l-Aġenda Diġitali għall-Ewropa. - Li toħroġ kemm tista' sinerġiji bejn il-programmi tal-enerġija, tat-trasport u tal-ICT, sabiex il-finanzjament jirreaġixxi għal strateġija koerenti ta' politika u l-proġetti jintgħażlu skont kriterji ċari li jkunu armonizzati. - Li tikber il-kapaċità li bil-fondi tal-UE jagħtu ingranaġġ għal fondi pubbliċi jew privati oħra sabiex il-volum globali tar-riżorsi miġbura jkun biżżejjed biex jintlaħqu l-bżonnijiet previsti ta' investimenti sal-2020; - Li tiġi żgurata l-aqwa għażla tal-proġetti, bis-segwitu u l-monitoraġġ tagħhom sabiex il-finanzjament tal-UE jkun immirat tajjeb, iħalli l-akbar impatt u jintefaq bl-aktar mod effettiv. Ir-raġuni li tiġġustifika bażi leġiżlattiva komuni għall-għoti ta’ għajnuna finanzjarja fi tliet setturi distinti b’qafas politiku differenti, hija l-opportunità li jiġu sfruttati sinerġiji mis-setturi kollha, li jirriżultaw minn kwistjonijiet komuni b'rabta mal-finanzjament għall-implimentazzjoni tal objettivi ta’ politika li huma differenti iżda xorta waħda importanti. Il-valur miżjud bis-saħħa ta’ qafas komuni jista’ jinqasam fi tlieta. Qafas komuni għandu jirriżulta f’simplifikazzjoni tal-qafas legali tal-UE għal dak li għandu x’jaqsam mal-finanzjament għall-infrastrutturi tat-TEN. Dan għandu jiżgura wkoll approċċ koerenti għall-finanzjamenti ta’ proġetti mill-UE fost it-tliet setturi. Kif ġie misħuq qabel, il-qafas finanzjarju infrastrutturali tal-UE huwa kemmxejn kumpless bħalissa, minħabba prinċipalment l-għadd u l-eteroġeneità tat-testi legali eżistenti tal-UE. Is-simplifikazzjoni tar-regoli hija waħda mill-kelmiet ewlenin fl-approċċ il-ġdid propost mill-Kummissjoni fir-rigward tal-infiq baġitarju tal-UE. Fl-istess waqt, qafas u fond finanzjarju wieħed tal-UE għall-infrastrutturi għandu joffri approċċ koerenti u trasparenti għall-finanzjament mill-UE li jkun joffri ċertezza u għalhekk ikollu potenzjal għoli li jattira iktar finanzjament mis-settur privat. Strumenti finanzjarji għandhom ikunu disponibbli b’mod ċentralizzat u koordinat, b’tali mod li jattiraw u jtejbu l-effikaċja tar-relazzjoni mal-investituri privati u mal-istituzzjonijiet finanzjarji msieħba. Barra minn hekk, l-interdipendenza li kull ma jmur qiegħda dejjem tiżdied bejn proġetti, netwerks u setturi ekonomiċi ta' infrastruttura, għandha tippermetti l-gwadann ta' benefiċċji bħala riżultat tal-operat fuq skala kbira. Qafas integrat ta’ finanzjament mill-UE għall-infrastruttura għandu jippermetti li jiġu sfruttati sinerġiji bejn settur u ieħor fl-iżvilupp u fl-implimentazzjoni ta’ proġetti, u dan jippermetti ffrankar fl-ispejjeż u/jew użu iktar effiċjenti u rendiment akbar. Fl-aħħar iżda mhux l-inqas, qafas komuni għandu jippermetti li t-tagħlimiet li jittieħdu u l-aqwa prattiki jinqasmu bejn is-setturi kollha, u dan iwassal għal effikaċja u effiċjenza mtejba tal-finanzjamenti tal-UE fis-setturi kollha. 5.2 Miżuri ta’ simplifikazzjoni u koerenza ma’ regoli eżistenti Is-simplifikazzjoni tar-regoli hija waħda mill-kelmiet ewlenin fl-approċċ il-ġdid propost mill-Kummissjoni fir-rigward tal-infiq baġitarju tal-UE. Il-qafas komuni tas-CEF iwassal għal simplifikazzjoni tal-qafas legali tal-UE għal dak li għandu x’jaqsam mal-finanzjament tal-infrastrutturi tat-TEN. Jipprovdi test legali uniku li jkopri l-finanzjament mill-UE ta' proġetti fin-netwerks tat-Trasport, tal-Enerġija u dawk Diġitali. Għalkemm is-setturi huma differenti mil-lat teknoloġiku/finanzjarju/regolatorju– hemm għadd biżżejjed ta’ aspetti komuni bejniethom sabiex jiġi propost titjib reali fir-rigward tal-istrumenti differenti eżistenti. Fl-istess ħin, il-proposta tistipula regoli speċifiċi li hemm bżonn li jinżammu sabiex jintlaħaq l-għan ewlieni tas-CEF: li jitħaffef il-pass u jiġi mmirat aħjar il-fluss ta’ flus pubbliċi tal-UE lejn proġetti importanti ta’ infrastruttura b’interess għall-UE. It-test attwali jintroduċi simplifikazzjoni, billi jindirizza b’mod partikolari l-kwistjonijiet li ġejjin: - L-allinjament ta’ indikaturi tal-objettivi tal-Istrateġija Ewropa 2020 - Il-flessibilità fl-allokazzjonijiet baġitarji - Amministrazzjoni ċentralizzata għat-tliet setturi, possibbilment permezz ta’ implimentazzjoni li ssir minn aġenzija eżekuttiva. - Strumenti komuni ta' finanzjament - Kriterji komuni ta’ aġġudikazzjoni - Kundizzjonijiet komuni għall-għajnuna finanzjarja - Viżibilità f’post wieħed permezz ta’ programmi komuni ta’ ħidma annwal – importanti għas-settur – u kumitat komuni – importanti għall-Istati Membri Barra minn hekk, ġiet żgurata koerenza sħiħa mar-Regolament Finanzjarju attwali u dak ġejjieni. L-eċċezzjonijiet previsti, huma jew permessi kif dovut f’testi legali relatati jew jeżistu fi preċedenti. 5.3 Aċċent aktar qawwi fuq strumenti finanzjarji Is-CEF se tikkumplimenta l-għajnuna diretta mogħtija mill-UE bi strumenti finanzjarji sabiex l-impatt tal-finanzjament ikun l-aqwa wieħed possibbli. Bis-saħħa tal-fatt illi l-effetti tal-istrumenti finanzjarji jimmultiplikaw irwieħhom b'rata għolja (li, per eżempju, jistgħu jitilgħu sa 1:15 jew 1:20), l-aċċess għall-kapital għall-bżonnijiet sostanzjali ta' investiment ser jiġi ffaċilitat. Flimkien ma' assorbiment b'suċċess tal-għajnuna diretta mill-UE (kif seħħ fil-Pjan Ewropew ta' Rkupru tal-Enerġija (EERP) u fil-programm TEN-T), il-dipendenza akbar fuq strumenti finanzjarji ser tikkontribwixxi b’mod sinifikanti għat-tnaqqis tar-riskji għall-promoturi ta’ proġetti u għalhekk tiġi żgurata l-implimentazzjoni ta’ proġetti b’interess komuni. Barra minn hekk, l-iskop hu li jinbena ambjent li jiffaċilita l-ħruġ ta' investiment privat u li jiġu żviluppati l-istrumenti li jservu ta’ vetturi attraenti għall-investituri speċjalizzati fl-infrastruttura. Sabiex ikunu l-aktar effettivi, dawn il-vetturi għandu jkollhom l-għan li jnaqqsu r-riskju billi jiddiversifikaw il-portafoll tal-proġetti potenzjali. Id-diversifikazzjoni massima tista’ tintlaħaq billi jiġu mmirati bosta setturi f’firxa wiesgħa ta’ pajjiżi. Dan jista’ jseħħ bl-akbar suċċess fuq livell Ewropew u abbażi ta’ kurituri definiti sewwa u oqsma mmirati ta’ investiment. Għalhekk, il-parti kbira tal-istrumenti finanzjarji għandhom ikunu komuni għas-setturi kollha. Madankollu, mhux eskluż illi jiġu żviluppati xi strumenti finanzjarji sabiex ikopru l-bżonnijiet speċjali ta' xi settur speċifiku. Fuq il-bażi tal-analiżi mwettqa fil-fażi ta' tħejjija ta' dan ir-Regolament, is-servizzi tal-Kummissjoni jikkalkulaw illi filwaqt l-appoġġ finanzjarju għall-broadband għandu jiddependi prinċipalment fuq strumenti finanzjarji, għat-trasport u l-enerġija l-volum ta' riżorsi baġitarji mill-UE meħtieġa għall-istrumenti finanzjarji ma għandux jaqbeż EUR 2 biljun u EUR 1 biljun rispettivament. Dawn l-istimi ma għandhomx jittieħdu bħala limiti massimi vinkolanti, minħabba illi l-volum ta' finanzjament mill-UE allokat għall-istrumenti finanzjarji ser jiġi aġġustat kull sena fuq il-bażi ta' valutazzjoni dwar kif ikunu qed jitwettqu l-pjanijiet tal-proġett minn intermedjarji finanzjarji (per eżempju, mill-BEI fil-każ ta' bonds maħruġa għall-proġetti). 5.4 Il-Faċilità Nikkollegaw l-Ewropa fil-kuntest tal-Qafas Finanzjarju Multiannwali li jmiss Il-Faċilità Nikkollegaw l-Ewropa ser tkun element bżonnjuż għall-aġenda ta' tkabbir li għandha l-UE ffukata fuq iż-żieda tal-potenzjal ta' tkabbir fit-tul tal-UE. Il-Faċilità ser tiġi kkoordinata mal-interventi l-oħra ġejjin mill-baġit tal-UE bħal per eżempju "Orizzont 2020" u l-Fond ta' Koeżjoni u dak Strutturali. Fir-rigward tal-koordinazzjoni ma' Orizzont 2020, hemm bżonn li jiġu żgurati l-komplementarjetajiet filwaqt li jiġi evitat ċertu rduppjar li jista' jkun hemm. Huwa wkoll importanti illi l-koordinazzjoni bejn is-CEF u Orizzont 2020 tiżgura illi l-katina ta' riċerka u innovazzjoni li twassal għall-utilizzazzjoni fl-infrastruttura ma tinkisirx. Dan hu partikolarment essenzjali fi żmien meta avvanzi teknoloġiċi sinifikanti fit-trasport, l-enerġija u l-ICT ser ikunu meħtieġa sabiex jgħinu lill-UE tilħaq il-miri ambizzjużi tagħha tal-Istrateġija Ewropa 2020. Kwalunkwe appoġġ lill-attivitajiet ta' riċerka u innovazzjoni li jingħata permezz ta' strumenti finanzjarji ser jiġi implimentat permezz ta' strumenti finanzjarji marbuta ma' Orizzont 2020. Fir-rigward tar-rabta mal-Fondi ta' Koeżjoni u mal-Fond Strutturali, il-Qafas Strateġiku Komuni tal-politika ta' koeżjoni kif ukoll il-Kuntratti ta' Sħubija mal-Istati Membri ser jiġu kkoordinati mill-qrib mal-oqfsa ta' politika fis-setturi tat-trasport, l-enerġija u t-telekomunikazzjoni. Il-linji gwida rispettivi ser jibbażaw fuq il-Fond ta' Koeżjoni u dak Strutturali sabiex isiru l-infrastrutturi lokali u reġjonali u s-sensil tagħhom mal-infrastrutturi ta' prijorità tal-UE, u b'hekk jikkollegaw liċ-ċittadini kollha madwar l-UE. Barra minn hekk, il-Faċilità Nikkollegaw l-Ewropa ser tkun faċilità ġestita ċentralment, u tibbenefika minn ammonti assenjati għat-trasport mill-Fond ta' Koeżjoni (EUR 10 biljun bil-prezzijiet tal-2011). Fl-allokazzjoni tal-EUR 10 biljun, ser tingħata l-ogħla prijorità possibbli lill-proġetti li jirrispettaw l-allokazzjonijiet nazzjonali taħt il-Fond ta' Koeżjoni. Barra minn hekk dawn l-EUR 10 biljun ser ikunu riżervati għall-Istati Membri eliġibbli għall-Fond ta' Koeżjoni, u r-rati ta' kofinanzjament mill-baġit tal-Unjoni ser jiġu stabbiliti b'mod li jkunu l-istess bħal dawk mill-Fond ta' Koeżjoni. 2011/0302 (COD) Proposta għal REGOLAMENT TAL-PARLAMENT EWROPEW U TAL-KUNSILL li tistabbilixxi l-Faċilità Nikkollegaw l-Ewropa IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 172 tiegħu, Wara li kkunsidraw il-proposta mill-Kummissjoni Ewropea [11], Wara li bagħtu l-proposta lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew [12], Wara li kkunsidraw l-opinjoni tal-Kumitat tar-Reġjuni [13], Filwaqt li jaġixxu skont il-proċedura leġiżlattiva ordinarja, Billi: 5. Il-ħolqien tal-Faċilità Nikkollegaw l-Ewropa għandu joħroġ kemm jista' jkun l-potenzjal għat-tkabbir permezz tal-ħolqien ta’ sinerġiji bejn il-politiki tat-trasport, l-enerġija u t-telekomunikazzjoni u l-implimentazzjoni tagħhom, biex b’hekk tissaħħaħ l-effiċjenza tal-intervent tal-Unjoni. 6. Suq uniku li jaħdem b’mod sħiħ jiddependi fuq infrastruttura moderna u bi prestazzjoni tajba ħafna li tgħaqqad l-Ewropa partikolarment fl-oqsma tat-trasport, l-enerġija u t-telekomunikazzjoni. Dawn il-kollegamenti li jżidu t-tkabbir għandhom jipprovdu aċċess aħjar għas-suq intern u bħala riżultat, jikkontribwixxu għal ekonomija tas-suq aktar kompetittiva skont l-objettivi u l-miri tal-Istrateġija Ewropa 2020[14]. 7. Il-ħolqien tal-Faċilità Nikkollegaw l-Ewropa għandu l-għan li jżid il-pass tal-investimenti fil-qasam tan-netwerks trans-Ewropej u jingrana finanzjament kemm mis-settur pubbliku u kemm minn dak privat. 8. Il-ħolqien ta’ netwerks infrastrutturali effiċjenti tat-trasport u tal-enerġija huwa wieħed mit-tnax-il azzjoni ewlenija identifikati mill-Kummissjoni fil-Komunikazzjoni li ħarġet fuq l-Att dwar is-Suq Uniku[15]. 9. Il-Kummissjoni impenjat ruħha li ddaħħal it-tibdil fil-klima f’kull programm ta’ nfiq tal-Unjoni u li tiddedika talanqas 20 % tal-baġit tal-Unjoni għal objettivi marbutin mal-klima. Huwa importanti li jiġi żgurat li l-mitigazzjoni tal-tibdil fil-klima u l-addattament għalih, kif ukoll il-prevenzjoni tar-riskji u l-amministrazzjoni tagħhom jitmexxew 'il quddiem fit-tħejjija, it-tfassil u l-implimentazzjoni ta’ proġetti ta’ interess komuni. L-investimenti infrastrutturali koperti minn dan ir-Regolament għandhom jikkontribwixxu biex titmexxa 'l quddiem it-tranżizzjoni lejn ekonomija u soċjetà b'livell baxx ta' emissjonijiet ta' karbonju u li tiflaħ għall-klima u d-diżastri. 10. Il-Parlament Ewropew fir-Riżoluzzjoni tiegħu tat-8 ta' Ġunju 2011 dwar "Ninvestu fil-ġejjieni: Qafas Finanzjarju Multiannwali (''MFF'') ġdid għal Ewropa kompetittiva, sostenibbli u inklużiva" saħaq fuq l-importanza li niżguraw implimentazzjoni rapida tal-Aġenda Diġitali tal-Unjoni and li jissoktaw l-isforzi intiżi sabiex jintlaħqu sal-2020 il-miri li l-aċċess għall-internet b’veloċità għolja jkun disponibbli għaċ-ċittadini kollha tal-Unjoni, anke fir-reġjuni anqas żviluppati[16]. Il-Parlament saħaq ukoll illi l-investiment f'infrastruttura effettiva tat-trasport kellu rwol ewlieni biex l-Ewropa tiddefendi il-kompetittività tagħha u twitti t-triq għal tkabbir ekonomiku fit-tul għall-perjodu ta' wara l-kriżi u li n-Netwerk Trans-Ewropew tat-Trasport (''TEN-T'') kien vitali sabiex jiġi garantit it-tħaddim kif suppost tas-suq intern u jingħata valur miżjud importanti tal-Unjoni. Il-Parlament stqarr illi jemmen bis-sħiħ illi t-TEN-T għandu, skont dan, ikun ta' prijorità ewlenija fl-MFF li jmiss u li hemm bżonn żieda fil-fondi għat-TEN-T fl-MFF li jmiss. Barra minnhekk, il-Parlament saħaq fuq il-ħtieġa li jinħareġ kemm jista' l-impatt tal-finanzjamenti tal-Unjoni u l-opportunità mogħtija permezz tal-Fond ta' Koeżjoni u dak Strutturali u l-istrumenti finanzjarji biex jiġu ffinanzjati proġetti nazzjonali u transkonfinali ewlenin ta' infrastruttura prijoritarja għall-enerġija fl-Ewropa u saħaq fuq il-ħtieġa li jkun hemm allokazzjoni sostanzjali mill-baġit tal-Unjoni għal strumenti finanzjarji f'dan il-qasam. 11. Fit-28 ta’ Marzu 2011, il-Kummissjoni addottat White Paper "Pjan Direzzjonali għal Żona Unika tat-Trasport – Lejn sistema ta' trasport kompetittiva u effiċjenti fl-użu tar-riżorsi "[17]. Il-White Paper għandha l-għan li tnaqqas b'tal-anqas 60 % l-emissjonijiet tal-gassijiet b'effett ta' serra (''GHG'') mis-settur tat-trasport sal-2050 meta mqabbel mal-1990. Għal dak li għandu x'jaqsam ma' infrastruttura, il-White Paper għandha l-għan li tistabbilixxi ‘netwerk ewlieni’ multimodali tat-TEN-T mifrux mal-Unjoni kollha kemm hi li jkun qed jaħdem b’mod sħiħ sal-2030. Il-White Paper għandha l-għan ukoll li ttejjeb kemm jista' jkun il-prestazzjoni ta’ ktajjen loġistiċi multimodali, billi wkoll tagħmel użu ikbar minn mezzi li huma aktar effiċjenti mil-lat ta’ enerġija. Għalhekk, qiegħda tistabbilixxi dawn il-miri rilevanti għall-politika tat-TEN-T: 30 % tal-ġarr ta’ merkanzija fit-toroq fuq distanza li taqbeż it-300 km għandu jaqleb għal mezzi oħra tat-trasport sal-2030, u aktar minn 50 % sal-2050; it-tul tan-netwerk eżistenti tal-linji ta’ ferroviji b’veloċità qawwija għandu jiżdied bi tliet darbiet sal-2030, u sal-2050 il-maġġoranza tal-passiġġieri li jivjaġġaw fuq distanza medja għandhom jużaw il-ferrovija; sal-2050, kull ajruport b’netwerk ewlieni għandu jkun ikkollegat man-netwerk tal-ferroviji; kull port tat-tbaħħir ma’ netwerks ta’ ferroviji li jġorru l-merkanzija, u fejn hu possibbli mas-sistema ta’ passaġġi tal-ilma ’l ġewwa fuq l-art. 12. Il-Parlament Ewropew fir-Reżoluzzjoni tiegħu tas-6 ta’ Lulju 2010 dwar futur sostenibbli għat-trasport [18] saħaq li politika effiċjenti tat-trasport tirrikjedi qafas finanzjarju li jkun addattat għall-isfidi li jinħolqu u li, għal dan il-għan, ir-riżorsi attwali għat-trasport u l-mobbiltà għandhom jiżdiedu; barra minn hekk huwa qies meħtieġ ukoll il-ħolqien ta’ faċilità li tikkoordina l-użu ta’ sorsi differenti ta’ finanzjament għat-trasport, fondi disponibbli taħt il-politika ta’ koeżjoni, sħubija bejn is-settur pubbliku u dak privat ("PPPs" - sħubijiet pubbliċi-privati) jew strumenti finanzjarji oħra bħalma huma l-garanziji. 13. Il-Kunsill għat-Trasport, Telekomunikazzjoni u Enerġija (TTE), fil-konklużjonijiet tiegħu tal-11 ta’ Ġunju 2009 dwar il-politika riveduta tat-TEN-T[19] tenna l-ħtieġa li jkompli jsir investiment fl-infrastruttura tat-trasport, biex jiġi żgurat l-iżvilupp xieraq tat-TEN-T f’kull mezz tat-trasport, bħala bażi għas-suq intern u l-kompetittività, il-koeżjoni ekonomika, soċjali u territorjali tal-Unjoni u l-kollegament tagħha ma’ pajjiżi ġirien, filwaqt li wieħed jikkonċentra fuq il-valur miżjud Ewropew. Il-Kunsill saħaq fuq il-bżonn li l-Komunità tagħmel disponibbli r-riżorsi finanzjarji neċessarji sabiex jiġi stimulat l-investiment fil-proġetti TEN-T, u b’mod partikolari, l-bżonn ta’ rikonċiljazzjoni ta’ appoġġ finanzjarju biżżejjed mill-baġit tat-TEN-T mal-proġetti ta’ prijorità li jinvolvu s-sezzjonijiet transkonfinali rilevanti u li l-implimentazzjoni tagħhom tibqa' sejra wara l-2013 fi ħdan il-limiti istituzzjonali tal-qafas finanzjarju tal-ipprogrammar. Fil-fehma tal-Kunsill, l-approċċi ta' sħubija pubbliku-privata għandhom jiġu żviluppati u appoġġati aktar f’dan il-kuntest kif inhu xieraq. 14. Abbażi tal-objettivi stabbiliti fil-White Paper, il-linji gwida tat-TEN-T kif stabbiliti fir-Regolament (UE) Nru XXX/2012 tal-Parlament Ewropew u tal-Kunsill ta’…[20] jidentifikaw l-infrastruttura tan-netwerk trans-Ewropew tat-trasport, jispeċifikaw l-objettivi li għandhom jiġu milħuqa minnu u jipprovdu għal miżuri biex jiġu implimentati. Il-Linji Gwida jipprevedu b’mod partikolari t-tlestija tan-netwerk ewlieni sal-2030. 15. Abbażi ta’ analiżi tal-pjanijiet għall-infrastruttura tat-trasport tal-Istati Membri, il-Kummissjoni tistma li l-investiment meħtieġ fit-trasport jammonta għal EUR 500 biljun għan-netwerk tat-TEN-T kollu kemm hu għall-perjodu 2014-2020, li minnhom, EUR 250 biljun huma stmati li jridu jiġu investiti fin-netwerk ewlieni tat-TEN-T. Fid-dawl tar-riżorsi disponibbli fuq il-livell tal-Unjoni, hemm bżonn ta’ konċentrazzjoni l-aktar fuq il-proġetti bl-ogħla valur miżjud Ewropew biex jintlaħaq l-impatt mixtieq. Għalhekk l-appoġġ għandu jkun iffukat fuq in-netwerk ewlieni (b’mod partikolari, il-kurituri tan-netwerk ewlieni) u fuq proġetti ta’ interess komuni fil-qasam tas-sistemi ta’ ġestjoni tat-traffiku (b’mod partikolari s-sistemi ta’ ġestjoni tat-traffiku tal-ajru li jirrizultaw minn SESAR li jeħtieġu riżorsi baġitarji tal-Unjoni ta’ madwar EUR 3 biljun). 16. Fi ħdan il-qafas tar-reviżjoni tal-politika tat-TEN-T imnedija fi Frar 2009, inħoloq grupp ta’ esperti apposta biex jgħin lill-Kummissjoni u biex jistudja l-kwistjoni tal-istrateġija tal-finanzjament u l-perspettivi ta’ finanzjament għat-TEN-T. Il-Grupp ta’ Esperti Nru 5 ibbaża fuq l-esperjenza ta’ esperti esterni minn oqsma varji: maniġers tal-infrastruttura, dawk li jippjanaw l-infrastruttura, rappreżentanti nazzjonali, reġjonali u lokali, esperti ambjentali, akkademiċi u rappreżentanti tas-settur privat. Ir-rapport aħħari tal-Grupp ta’ Esperti Nru 5 [21] addottat f’Lulju 2010 fih 40-il rakkomandazzjoni, li wħud minnhom ġew ikkunsidrati f’din il-proposta. 17. L-esperjenza bil-qafas finanzjarju attwali turi li bosta Stati Membri, li huma eliġibbli għall-Fond ta’ Koeżjoni, qegħdin iħabbtu wiċċhom ma' diffikultajiet imdaqqsa biex ilestu fil-ħin proġetti transkonfinali kumplessi ta’ infrastruttura ta’ trasport li għandhom valur miżjud għoli għall-Unjoni. Għalhekk, sabiex ikun hemm titjib fit-tlestija tal-proġetti tat-trasport, b'mod partikolari dawk transkonfinali b'valur miżjud għoli għall-Unjoni, parti mill-allokazzjoni tal-Fond ta’ Koeżjoni (EUR 10 biljun[22]) għandha tiġi trasferita għall-finanzjament ta' proġetti tat-trasport fuq in-newtork ewlieni tat-trasport fl-Istati Membri eliġibbli għall-Fond ta’ Koeżjoni taħt il-Faċilità Nikkollegaw l-Ewropa. Il-Kummissjoni għandha tappoġġa Stati Membri eliġibbli għall-Fond ta’ Koeżjoni biex jiġu żviluppati sensiela adegwata ta’ proġetti ħalli tingħata l-aqwa prijorità possibbli għall-allokazzjonijiet nazjonali taħt il-Fond ta’ Koeżjoni.. 18. Il-Komunikazzjoni dwar “Prijoritajiet tal-infrastruttura tal-enerġija għall-2020 u wara – Pjan dettaljat għal netwerk integrat tal-enerġija"[23], il-Kummissjoni identifikat il-kurituri ta’ prijorità li huma meħtieġa sabiex l-Unjoni tilħaq il-miri ambizjużi li għandha dwar l-enerġija u l-klima sal-2020 li tlesti s-suq intern tal-enerġija, tiżgura s-sigurtà tal-provvista, tippermetti l-integrazzjoni ta’ sorsi ta’ enerġija rinnovabbli u tħejji n-netwerks għal aktar tindif mill-karbonju fis-sistema tal-enerġija lil hinn mill-2020. 19. Hemm bżonn ta’ investimenti kbar sabiex tiġi modernizzata u mferrxa l-infrastruttura tal-enerġija tal-Ewropa u sabiex jiġu interkollegati netwerks minn pajjiż għall-ieħor sabiex jintlaħqu l-objettivi tal-politika tal-enerġija u tal-klima tal-Unjoni li jkun hemm kompetittività, sostenibbiltà u sigurtà fil-provvista b’mod li l-benefiċċji jiġġustifikaw il-prezz. Il-ħtiġijiet stmati tal-investiment fl-infrastruttura tal-enerġija sal-2020 jammontaw għal EUR 1 triljun, li minnhom madwar EUR 200 biljun huma għall-infrastrutturi meqjusa li huma ta' rilevanza Ewropea għat-twassil u l-ħżin ta’ elettriku u gass. Għall-proġetti ta' rilevanza Ewropea, madwar EUR 100 biljun ta’ investimenti huma f’riskju li ma jingħatawx minħabba ostakoli marbuta mal-ħruġ ta' permessi, regolamenti u finanzjamenti. 20. L-urġenza li tinbena l-infrastruttura tal-enerġija tal-ġejjieni u ż-żieda sinifikanti fil-volumi tal-investiment meta mqabbla max-xejriet tal-passat titlob bidla fil-mod kif l-infrastruttura tal-enerġija tkun appoġġata fuq il-livell tal-UE. Fil-konklużjonijiet tiegħu[24] tat-28 ta’ Frar 2011, il-Kunsill għat-Trasport, Telekomunikazzjoni u Enerġija (TTE) approva l-kurituri tal-enerġija bħala prijorità għall-Ewropa. 21. Il-Kunsill Ewropew tal-4 ta’ Frar 2011[25] talab lill-Kummissjoni sabiex tirrazzjonalizza u ttejjeb il-proċeduri ta’ awtorizzazzjoni u sabiex tmexxi 'l quddiem qafas regolatorju attraenti għall-investiment. Il-Kunsill saħaq li l-biċċa l-kbira tal-investiment ikollu jiġi mis-suq bl-ispejjeż irkuprati mit-tariffi. Il-Kunsill Ewropew għaraf li hemm bżonn ta’ finanzjament pubbliku għal proġetti meħtieġa minn perspettiva ta’ sigurtà tal-provvista jew solidarjetà, li ma jkunx irnexxielhom jiġbdu lejhom finanzjament ibbażat fuq is-suq. 22. Ir-Regolament (UE) Nru XXX/2012 tal-Parlament Ewropew u tal-Kunsill ta' … [Linji Gwida għall-infrastruttura trans-Ewropea tal-enerġija][26] jiddefinixxi l-prijoritajiet infrastrutturali trans-Ewropej għall-enerġija, li jridu jiġu implimentati sal-2020 sabiex jintlaħqu l-objettivi tal-politika tal-Unjoni Ewropea dwar l-enerġija u l-klima; jistabbilixxi regoli sabiex jiġu identifikati proġetti ta’ interess komuni li huma meħtieġa għall-implimentazzjoni ta' dawn il-prijoritajiet, jintroduċi miżuri fil-qasam tal-għoti ta’ permessi, l-involviment pubbliku u r-regolamentazzjoni biex titħaffef u/jew tiġi ffaċilitata l-implimentazzjoni ta’ dawn il-proġetti, li jinkludu l-kriterji fuq l-eliġibbiltà ġenerali ta’ tali proġetti għal għajnuna finanzjarja mill-Unjoni. 23. Il-mezzi ta' telekomunikazzjoni qegħdin kull ma jmur isiru dejjem aktar infrastrutturi bbażati fuq l-internet, b'interrelazzjoni mill-qrib bejn in-netwerks tal-broadband u dawk tas-servizzi diġitali. L-internet qed isir il-pjattaforma dominanti għall-komunikazzjoni, l-għoti ta’ servizzi, u l-prattiki tan-negozju. Għalhekk, id-disponibbiltà trans-Ewropea ta’ aċċess veloċi għall-internet u servizzi diġitali hija essenzjali għat-tkabbir ekonomiku u għas-Suq Uniku. 24. Netwerks moderni u li jkunu bbażati fuq il-fibra huma infrastruttura kruċjali għall-ġejjieni mil-lat ta' konnettività għall-kumpaniji Ewropej, b'mod partikolari għall-SMEs li jkunu jridu jużaw il- cloud computing (grilja li toffri servizzi komuni ta' softwer u riżorsi oħra komuni lil min ikun imqabbad magħha) sabiex il-benefiċċji jiġġustifikaw dejjem aktar l-ispiża. 25. L-Istrateġija Ewropa 2020[27] issejjaħ għall-implimentazzjoni tal-Aġenda Diġitali għall-Ewropa[28] li tistabbilixxi qafas legali stabbli biex jiġu stimulati investimenti f’infrastruttura miftuħa u kompetittiva tal-internet b’veloċità qawwija u f’servizzi relatati. Il-Kunsill Ewropew ta’ Ġunju 2010 approva l-Aġenda Diġitali għall-Ewropa u talab lill-istituzzjonijiet kollha biex jimplimentawha kollha kemm hi.[29] 26. Fil-31 ta’ Mejju 2010, il-Kunsill ikkonkluda li l-Ewropa għandha tpoġġi r-riżorsi meħtieġa ħalli jiġi żviluppat suq diġitali uniku, ibbażat fuq internet veloċi u ultraveloċi, u applikazzjonijiet interoperabbli u għaraf li investiment effiċjenti u kompetittiv fil-ġenerazzjoni li jmiss ta’ netwerks tal-broadband għandu jkun importanti għall-innovazzjoni, għall-għażla li tingħata lill-konsumatur u għall-kompetittività tal-Unjoni u jkun jista’ jipprovdi kwalità ta' ħajja aħjar permezz ta’ kura tas-saħħa aħjar, trasport aktar sikur, opportunitajiet ġodda għall-mezzi tax-xandir u aċċess eħfef għall-prodotti u s-servizzi, b’mod partikolari minn pajjiż għall-ieħor.[30] 27. L-inċentivi privati għal investiment f’netwerks tal-broadband veloċi ħafna jidhru li huma inqas mill-benefiċċji li tista’ tieħu s-soċjetà inġenerali. L-investiment meħtieġ biex jintlaħaq l-objettiv tal-Aġenda Diġitali li jkun ipprovdut aċċess tal-internet veloċi liċ-ċittadini u n-negozji Ewropej kollha huwa stmat li jlaħħaq il-EUR 270 biljun. Madankollu, mingħajr intervent mill-Unjoni, l-investiment mis-settur privat huwa mistenni li mhux se jkun jaqbeż il-EUR 50 biljun għall-perjodu sal-2020. Id-diskrepanza fl-investiment li tirriżulta hija l-fattur ewlieni li jixħet lura t-tkomplija ta' bini ta' infrastruttura, meta fl-istess waqt is-Suq Uniku Diġitali jiddependi fuq il-fatt li ċ-ċittadini kollha jkunu kollegati permezz tal-infrastruttura tal-ġejjieni. 28. Huwa meħtieġ li jiġu żviluppati netwerks qawwija u koerenti mifruxa madwar l-UE għat-twassil permezz ta' mezzi diġitali ta' azzjonijiet li huma meħtieġa għall-ġid pubbliku, bis-sehem ta' atturi pubbliċi u mis-soċjetà ċivili fuq livell nazzjonali u reġjonali, u għal dan il-għan huwa importanti li jiġi żgurat il-finanzjament strutturat mill-UE tal-ispejjeż tat-tfassil tas-sistema u tas-softwer, kif ukoll iż-żamma ta' ċentru reżiljenti għal dawn in-netwerks, fejn ikunu biss l-ispejjeż li jsiru minn ġol-pajjiżi li jitħallew għall-baġits tal-operaturi nazzjonali. 29. Hemm bżonn ta’ bosta metodi ta’ implimentazzjoni u dawn jeħtieġu rati ta’ finanzjament differenti sabiex tiżdied l-effiċjenza u l-impatt tal-għajnuna finanzjarja tal-Unjoni, sabiex jiġi mħeġġeġ investiment privat, u sabiex jiġu indirizzati r-rekwiżiti speċifiċi ta’ proġetti individwali. 30. Fil-qasam tat-telekomunikazzjoni ċertu pjattaformi li joffru servizzi ewlenin u li jiżguraw l-interoperabbiltà trans-Ewropea ser jeħtieġu rata ogħla ta' finanzjament mill-Unjoni, b'mod partikolari fil-fażi ta' meta jkunu għadhom qed jibdew, dan filwaqt li jiġi mħares il-prinċipju ta' kofinanzjament. 31. Biex tiġi żgurata l-interoperabbiltà fit-tħaddim ta' proġetti ta' infrastruttura li jkunu fuq skala kbira, b'mod partikolari fejn jidħlu servizzi ewlenin, jista' jkun hemm il-bżonn li l-Kummissjoni, l-Istat Membru u/jew il-benefiċjarji tagħhom jakkwistaw u fl-istess waqt jinstallaw xi tagħmir. F'dawn il-każijiet, jista' jkun hemm bżonn li tiġi allokata għajnuna finanzjarja mill-Unjoni għal akkwisti li jkunu saru mill-fornituri tal-infrastruttura fl-Istati Membri, f'isimhom jew f'kooperazzjoni mal-Kummissjoni. Hemm provvedimenti li jippermettu wkoll akkwisti minn sorsi differenti, li jista' jkun meħtieġ li jsir, fost oħrajn, biex jiġu provduti arranġamenti għal aktar minn lingwa waħda, biex tiġi żgurata s-sigurtà tal-provvista u/jew biex jiġi mħaddem netwerk f'każ ta’ superfluwenza , ħaġa li hija meħtieġa sabiex jiġi eliminat qtugħ fin-netwerk tal-infrastruttura li jista' jkun ikkaġunat minn parti waħda waħedha li tieqaf taħdem. 32. Servizzi ġeneriċi f’oqsma ta' interess pubbliku (bħala servizzi ewlenin) jintlaqtu spiss minn sitwazzjonijiet fejn is-suq ma jaħdimx kif suppost. Tabilħaqq, l-oqsma li jridu jiġu ffinanzjati huma marbuta mal-għoti ta' servizzi pubbliċi (Saħħa elettronika, Identita elettronika, tħaddim fuq skala kbira u interoperabbiltà tas-sistema ta’ Akkwisti elettroniċi) li minnhom infushom mhumiex kummerċjali meta jibdew. Barra minn hekk, jekk jiġu ffinanzjati biss servizzi ewlenin, l-isfida tkun li jinħolqu l-inċentivi t-tajba fuq il-livell tal-Istati Membri u dak tar-reġjuni sabiex jitħaddmu fil-fatt servizzi ta' interess pubbliku: dan hu partikolarment ikkaġunat min-nuqqas ta' inċentiv fuq il-livell nazzjonali sabiex is-sistemi nazzjonali jiġu kkollegati mas-sistemi ewlenin (u b'hekk jiġu żviluppati il-kundizzjonijiet għall-interoperabbiltà u għas-servizzi transkonfinali) kif ukoll mill-fatt illi l-investituri privati waħedhom mhux ser jiżguraw it-tħaddim tas-servizz fi ħdan oqfsa li jkunu interoperabbli. 33. Il-linji gwida diġitali kif stabbiliti fir-Regolament (UE) Nru XXX/2012 tal-Parlament Ewropew u tal-Kunsill ta'…[31] [linji gwida tal-INFSO] jidentifikaw il-proċessi u l-kriterji għall-finanzjament u kif ukoll il-bosta kategoriji għall-investimenti. 34. Orizzont 2020 – il-Programm Qafas ġejjieni għar-Riċerka u l-Innovazzjoni ser jiffoka fost oħrajn fuq kif jiġu indirizzati l-isfidi tas-soċjetà (bħal pereżempju, trasport intelliġenti, ekoloġiku u integrat; enerġija nadifa, effiċjenti u fiż-żgur; kif ukoll servizzi tas-saħħa, governattivi u żvilupp sostenibbli mwassla permezz tat-teknoloġija tal-informazzjoni u tal-kommunikazzjoni) sabiex jirreaġixxi direttament għall-isfidi identifikati fl-Istrateġija Ewropa 2020 permezz ta' attivatijiet ta' appoġġ li jkopru l-firxa sħiħa, mir-riċerka sas-suq. Orizzont 2020 ser jagħti appoġġ lill-istadji kollha fil-katina tal-innovazzjoni, b'mod partikolari attivitajiet li huma eqreb lejn is-suq, li jinkludu strumenti finanzjarji innovattivi. Bil-għan illi joħroġ impatt akbar mill-finanzjamenti tal-Unjoni u sabiex tiġi żgurata aktar koerenza, il-Faċilità Nikkollegaw l-Ewropa ser tiżviluppa sinerġiji mill-qrib ma' Orizzont 2020. 35. L-Unjoni Ewropea u bosta Stati Membri huma msieħba mal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabbiltajiet, fiwaqt li l-Istati Membri li jifdal huma fil-proċess li jirretifikawha. Fl-implimentazzjoni tal-proġetti rilevanti huwa importanti li l-aċċessibbiltà ta’ persuni b’diżabbiltajiet tiġi kkunsidrata fl-ispeċifikazzjoni tal-proġetti, kif imsemmi fl-Artikolu 9 tal-Konvenzjoni. 36. L-istrumenti finanzjarji li għandhom jiġu implimentati skont dan ir-Regolament għandhom jirriflettu r-regoli pprovduti fit-Titolu VIII tar-Regolament (UE) Nru XXX/2012 [Ir-regolament finanzjarju ġdid] u l-Att Delegat u f'konformità mar-regoli tal-aqwa prattiki li japplikaw għal strumenti finanzjarji.[32] 37. Il-miżuri fiskali f'bosta Stati Membri ser iwasslu jew diġà wasslu lill-awtoritajiet pubbliċi sabiex jerġgħu jiflu l-programmi ta’ investimenti infrastrutturali tagħhom. F’dan il-kuntest, il-PPPs tqiesu bħala mezzi effiċjenti għat-twettiq ta’ proġetti infrastrutturali li jiżguraw is-seħħ ta’ objettivi tal-politiki bħall-ġlieda kontra t-tibdil fil-klima; il-promozzjoni ta’ sorsi alternattivi ta’ enerġija, kif ukoll l-effiċjenza fl-użu tar-riżorsi u l-enerġija, l-appoġġ għal trasport sostenibbli u l-użu ta’ netwerks tal-broadband. Il-Kummissjoni, fil-Komunikazzjoni PPPs tad-19 ta' Novembru 2009[33], impenjat ruħha li ttejjeb l-aċċess finanzjarju għall-PPPs billi twessa’ l-kamp ta’ applikazzjoni ta’ strumenti finanzjarji eżistenti. 38. Għalkemm il-biċċa l-kbira tal-investimenti taħt l-Istrateġija Ewropa 2020 jistgħu joħorġuhom is-swieq u l-miżuri regolatorji, l-isfida tal-finanzjament teħtieġ interventi pubbliċi u għajnuna mill-Unjoni permezz ta’ għotjiet ta' flus u strumenti finanzjarji innovattivi. Għandhom jintużaw strumenti finanzjarji sabiex jiġu indirizzati ċertu bżonnijiet speċifiċi tas-suq, skont l-objettivi tas-CEF, u ma għandhomx ma jħallux lok għall-finanzjament privat. Qabel ma tiddeċiedi li tuża strumenti finanzjarji, il-Kummissjoni għandha tagħmel valutazzjonijiet ex-ante ta' dawn l-istrumenti. 39. Ir-Reviżjoni tal-Baġit tal-UE[34] saħqet illi r-regola għall-proġetti b'potenzjal kummerċjali fit-tul għandha tkun li jintużaw fondi tal-Unjoni bi sħubija mas-setturi finanzjarji u bankarji, b’mod partikolari l-Bank Ewropew għall-Investiment ("BEI") u l-istituzzjonijiet finanzjarji pubbliċi tal-Istati Membri, iżda wkoll ma’ istituzzjonijiet finanzjarji internazzjonali oħra u s-settur finanzjarju privat. 40. Fl-Istrateġija Ewropa 2020, il-Kummissjoni wegħdet li timmobbilizza strumenti finanzjarji tal-Unjoni bħala parti minn strateġija ta’ finanzjament konsistenti, li tgħaqqad flimkien finanzjament tal-Unjoni ma' dak pubbliku u privat għall-infrastrutturi. Dan huwa bbażat fuq ir-raġunament li f’ħafna każi, sitwazzjonijiet mhux mill-aqwa ta’ investiment u imperfezzjonijiet tas-suq jistgħu jiġu indirizzati b’mod aktar effiċjenti bis-saħħa ta' strumenti finanzjarji milli b’għotjiet ta' flus. 41. Il-Faċilità Nikkollelgaw l-Ewropa għandha tipproponi strumenti finanzjarji biex tħeġġeġ lill-investituri fis-settur privat u l-istituzzjonijiet finanzjarji biex jipparteċipaw b’mod sostanzjali fl-investiment tal-infrastruttura. Sabiex ikunu attraenti biżżejjed għas-settur privat, l-istrumenti finanzjarji għandhom ikunu mfassla u implimentati b'attenzjoni għas-simplifikazzjoni u t-tnaqqis tal-piż amministrattiv, iżda wkoll b'kunsiderazzjoni li jinżamm livell ta' flessibilità sabiex ikunu jistgħu jirreagixxu b'mod flessibbli għall-bżonnijiet ta' finanzjamenti identifikati. It-tfassil ta' dawn l-istrumenti għandu jibbaża fuq l-esperjenza miksuba mill-implimentazzjoni ta’ strumenti finanzjarji tal-Qafas Finanzjarju Multiannwali 2007-2013, bħall-istrument ta’ Self Garantit għall-proġetti TEN-T (LGTT), il-Faċilità ta’ Finanzjament b’Kondiviżjoni tar-Riskji (RSFF) u l-Fond Ewropew 2020 għall-Enerġija, it-Tibdil fil-Klima, u l-Infrastruttura (il-"Fond Marguerite"). 42. Filwaqt li l-parti l-kbira tal-istrumenti finanzjarji għandhom ikunu komuni għas-setturi kollha, xi wħud minnhom jistgħu jkunu speċifiċi għal setturi individwali. Is-servizzi tal-Kummissjoni jistmaw li filwaqt li l-appoġġ finanzjarju għall-broadband ikun prinċipalment jibbaża fuq strumenti finanzjarji, għat-trasport u l-enerġija, il-volum ta’ riżorsi baġitarji tal-Unjoni meħtieġ għall-istrumenti finanzjarji ma għandux jaqbeż iż-EUR 2 biljun u l-EUR 1 biljun rispettivament. 43. Sabiex jiġi żgurat li jkun hemm diversifikazzjoni settorjali tal-benefiċjarji minn strumenti finanzjarji, kif ukoll sabiex titħeġġeġ diversifikazzjoni ġeografika b’mod gradwali ta' benefiċjarji mill-Istati Membri kollha, il-Kummissjoni bi sħab mal-BEI, permezz ta' inizjattivi konġunti bħal pereżempju ċ-Ċentru Ewropew ta' Konsulenza Esperta fuq il-PPPs (EPEC- European PPP Expertise Centre) u Jaspers, għandha tipprovdi appoġġ lill-Istati Membri fl-iżvilupp ta' sensiela ta’ pjanijiet għal proġetti li jistgħu jiġu kkunsidrati għall-finanzjament ta’ proġetti. 44. Għal dak li għandu x’jaqsam mal-kundizzjonijiet tal-istrumenti finanzjarji, jista’ jkun hemm bżonn li jiżdiedu rekwiżiti oħra fil-Programmi ta’ Ħidma, pereżempju sabiex jiġu żgurati swieq kompetittivi fid-dawl tal-iżvilupp tal-politiki tal-Unjoni, l-iżviluppi teknoloġiċi u fatturi oħra li jistgħu jsiru rilevanti. 45. Il-programmazzjoni multiannwali għall-appoġġ mill-Faċilità għandha tkun intiża biex tappoġġa il-prijoritajiet tal-Unjoni billi tiżgura li jkun hemm ir-riżorsi finanzjarji neċessarji u l-konsistenza u l-kontinwità fl-azzjoni konġunta li ssir mill-Unjoni u l-Istati Membri. Għal proposti mressqa wara l-implimentazzjoni tal-ewwel programm ta’ ħidma multiannwali fis-settur tat-trasport, l-eliġibbiltà tal-ispejjeż għandha tibda fl-1 ta’ Jannar 2014 sabiex tiġi żgurata l-kontinwità ta’ proġetti diġà koperti mir-Regolament (KE) Nru 680/2007 tal-Parlament Ewropew u tal-Kunsill tal-20 ta' Ġunju 2007 li jistabbilixxi r-regoli ġenerali għall-għoti ta' għajnuna finanzjarja Komunitarja fil-qasam tan-netwerks trans-Ewropej tat-trasport u tal-enerġija[35]. 46. Minħabba l-baġit kbir meħtieġ għall-implimentazzjoni ta’ xi proġetti infrastrutturali, għandu jkun hemm il-possibbiltà li l-impenji baġitarji marbuta mal-assistenza finanzjarja għal ċerti azzjonijiet jiġu maqsuma fi ħlasijiet annwali bin-nifs. 47. Għandhom jitwettqu evalwazzjonijiet intermedjarji u retrospettivi mill-Kummissjoni sabiex tiġi vvalutata l-effikaċja u l-effiċjenza tal-finanzjament u l-impatt tiegħu fuq il-miri ġenerali tal-prijoritajiet tal-Faċilità u tal-Istrateġija Ewropa 2020. 48. Fuq il-bażi tal-linji gwida speċifiċi għal kull settur stabbiliti f’Regolamenti separati, tfasslet lista ta’ oqsma ta' prijorità li għalihom għandu japplika dan ir-Regolament u din għandha tkun inkluża fl-Anness. Sabiex jittieħed kont ta' xi bidliet li jista' jkun hemm fil-prijoritajiet politiki u l-kapaċitajiet teknoloġiċi, kif ukoll il-flussi tat-traffiku, għandha tiġi ddelegata lill-Kummissjoni s-setgħa li taddotta atti skont l-Artikolu 290 tat-Trattat dwar il-Funzjonament tal-Unjoni Ewropea sabiex jiġu addottati emendi fl-Anness. Huwa partikolarment importanti li l-Kummissjoni tagħmel konsultazzjonijiet kif suppost waqt ix-xogħol preparatorju tagħha, inkluż fuq livell ta’ esperti. Il-Kummissjoni, hija u tipprepara u tfassal atti ddelegati, għandha tiżgura illi d-dokumenti rilevanti jintbagħtu simultanjament, fil-ħin u kif suppost lill-Parlament Ewropew u lill-Kunsill. 49. Sabiex jiġu żgurati kundizzjonijiet uniformi għall-implimentazzjoni ta' dan ir-Regolament, għandhom jingħataw setgħat ta' implimentazzjoni lill-Kummissjoni fir-rigward tal-programmi ta' ħidma multiannwali u annwali. Dawn is-setgħat għandhom jiġu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[36]. 50. Ir-Regolament tal-Kunsill (KE) 2236/95 tat-18 ta' Settembru 1995[37] li jistabbilixxi regoli ġenerali għall-għoti ta' għajnuna finanzjarja Komunitarja fil-qasam tan-netwerks trans-Ewropej u r-Regolament (KE) Nru 680/2007 tal-Parlament Ewropew u tal-Kunsill għandhom konsegwentement jiġu revokati. 51. L-interessi finanzjarji tal-Unjoni għandhom jiġu mħarsa permezz ta’ miżuri proporzjonali tul iċ-ċiklu tal-infiq kollu kemm hu, li jinkludi l-prevenzjoni, il-kxif u l-investigazzjoni ta’ irregolaritajiet, l-irkupru ta’ fondi mitlufa, imħallsa bi żball jew użati b’mod ħażin u, fejn xieraq, sanzjonijiet. 52. Uħud mill-proġetti ta’ infrastruttura ta’ interess għall-Unjoni jistgħu jeħtieġu kollegament ma’ u jgħaddu minn pajjiżi terzi ġirien, pajjiżi ta’ qabel l-adeżjoni jew oħrajn. Il-Faċilità Nikkollegaw l-Ewropa għandha toffri mezzi ssimplifikati ta’ kif dawn l-infrastrutturi għandhom jiġu kkollegati u ffinanzjati, sabiex tiġi żgurata l-koerenza bejn strumenti interni u esterni tal-baġit tal-Unjoni. 53. Minħabba illi l-objettivi tal-azzjoni li għandha tittieħed, u b'mod partikolari l-iżvilupp u finanzjament koordinant tan-netwerks trans-Ewropej, ma jistgħux jintlaħqu b'mod suffiċjenti mill-Istati Membri u jistgħu għalhekk, minħabba l-bżonn ta' koordinazzjoni ta' dawn l-objettivi, jintlaħqu aħjar fuq livell tal-Unjoni, l-Unjoni tista' taddotta miżuri skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif stabbilit ukoll f'dak l-Artikolu, dan ir-Regolament ma jistax imur aktar 'il bogħod minn dak li huwa meħtieġ sabiex jintlaħqu dawk l-objettivi, ADOTTAW DAN IR-REGOLAMENT: TITOLU I DISPOŻIZZJONIJIET KOMUNI KAPITOLU I IL-FAĊILITÀ NIKKOLLEGAW L-EWROPA Artikolu 1 Suġġett Dan ir-Regolament joħloq il-Faċilità Nikkollegaw l-Ewropa u jiddetermina l-kundizzjonijiet, il-metodi u l-proċeduri għall-għoti ta’ għajnuna finanzjarja mill-Unjoni lin-netwerks trans-Ewropej sabiex tagħti appoġġ lil proġetti fil-qasam tal-infrastrutturi tat-trasport, l-enerġija u t-telekomunikazzjoni. Artikolu 2 Definizzjonijiet Għall-finijiet ta' dan ir-Regolament, għandhom japplikaw dawn id-definizzjonijiet li ġejjin: 54. "proġett ta' interess komuni " tfisser proġett identifikat fir-Regolament (UE) Nru XXXX/2012 tal-Parlament Ewropew u tal-Kunsill ta' [għandha titkompla meta jiġi addottat bid-data tal-addozzjoni u bl-ismijiet sħaħ] [Linji Gwida tat-TEN-T][38], ir-Regolament (UE) Nru XXXX/2012 tal-Parlament Ewropew u tal-Kunsill ta' [għandha titkompla meta jiġi addottat bid-data tal-addozzjoni u bl-ismijiet sħaħ] [Linji gwida għall-infrastruttura trans-Ewropea tal-enerġija][39] jew ir-Regolament (UE) Nru XXXX/2012 [Linji Gwida tal-INFSO] tal-Parlament Ewropew u tal-Kunsill [għandha titkompla meta jiġi addottat bid-data tal-addozzjoni u bl-ismijiet sħaħ][40]; 55. "sezzjoni transkonfinali” tfisser is-sezzjoni, li tiżgura il-kontinwità ta’ proġett ta’ interess komuni bejn tal-anqas żewġ Stati Membri jew bejn Stat Membru u pajjiż ġar; 56. "xogħlijiet” tfisser, skont kif ikun il-każ, ix-xiri, il-forniment u t-tħaddim ta’ komponenti, sistemi u servizzi inkluż is-softwer, it-twettiq tal-iżvilupp u l-bini u l-attivitajiet ta’ installazzjoni relatati ma’ proġett, l-aċċettazzjoni tal-installazzjonijiet u t-tnedija ta’ proġett; 57. "studji” tfisser attivitajiet meħtieġa għat-tħejjija ta’ implimentazzjoni tal-proġett, bħal studji preparatorji, tal-fattibilità, ta’ evalwazzjoni, ta’ ttestjar u ta’ validazzjoni, anki fil-forma ta’ softwer, u kwalunkwe miżura oħra ta’ appoġġ tekniku, li tinkludi azzjoni bil-quddiem sabiex jiġi definit u żviluppat proġett u sabiex tittieħed deċiżjoni dwar il-finanzjament tiegħu, bħal stħarriġ dwar is-siti kkonċernati u l-preparazzjoni tal-pakkett finanzjarju; 58. "azzjonijiet ta’ appoġġ għall-programm” tfisser miżuri ta’ akkumpanjament, neċessarji għall-implimentazzjoni tal-Faċilità Nikkollegaw l-Ewropa u l-linji gwida individwali speċifiċi għas-settur, bħal servizzi (speċjalment ta’ assistenza teknika), u kif ukoll attivitajiet preparatorji, ta’ fattibbiltà, ta’ koordinazzjoni, ta’ monitoraġġ, ta’ kontroll, ta’ awditjar u ta’ evalwazzjoni li huma direttament meħtieġa għall-ġestjoni ta' din il-Faċilità u s-seħħ tal-objettivi tagħha, u b’mod partikolari l-istudji, il-laqgħat, l-informazzjoni, il-kartografija infrastrutturali, il-ġemellaġġi, it-tqassim ta' informazzjoni, l-azzjonijiet ta’ sensibilizzazzjoni u ta’ komunikazzjoni, l-ispejjeż marbutin man-netwerks tal-IT li jiffukaw fuq l-iskambju ta’ informazzjoni, flimkien ma’ kull spiża teknika u ta’ assistenza amministrattiva oħra li tista’ tkun meħtieġa għall-ġestjoni ta' din il-Faċilità jew l-implimentazzjoni tal-linji gwida individwali speċifiċi għas-settur; 59. "azzjoni” tfisser kwalunkwe attività li hija neċessarja sabiex jiġi implimentat proġett ta’ interess komuni irrispettivament minn finanzi, mezzi tekniċi u ż-żmien; 60. "spejjeż eliġibbli” għandha l-istess tifsira bħal fir-Regolament tal-Kummissjoni (KE) Nru XXX/2012 [ir-Regolament Finanzjarju l-ġdid]; 61. “benefiċjarju” tfisser Stat Membru, organizzazzjoni internazzjonali, impriża jew korp pubbliku jew privat li jkun ntgħażel sabiex jirċievi għajnuna finanzjarja taħt dan ir-Regolament u skont il-modalitajiet speċifikati f’kull Programm ta’ Ħidma; 62. "korp ta’ implimentazzjoni” tfisser korp jew impriża pubblika jew privata maħtura minn benefiċjarju, liema benefiċjarju huwa xi Stat Membru jew xi organizzazzjoni internazzjonali, sabiex tiġi implimentata l-azzjoni. Din il-ħatra għandha tiġi deċiża mill-benefiċjarju taħt ir-responsabbilità tiegħu propja u, jekk ikun meħtieġ l-għoti ta' kuntratt ta' akkwist, dan isir b’rispett għar-regoli applikabbli dwar l-akkwisti pubbliċi; 63. "netwerk ewlieni” tfisser l-infrastruttura tat-trasport identifikata skont il-Kapitolu III tar-Regolament (UE) Nru XXXX/2012 (Linji gwida tat-TEN-T); 64. "kurituri tan-netwerk ewlieni” tfisser strument sabiex jiffaċilita l-implimentazzjoni koordinata tan-netwerk ewlieni kif stabbilit fil-Kapitolu IV tar-Regolament (UE) Nru XXXX/2012 (Linji gwida tat-TEN-T) u kif elenkat fl-Anness 1 għal dan ir-Regolament; 65. "konġestjoni” tfisser ostaklu fiżiku li jwassal għal twaħħil fis-sistema li jaffetwa l-kontinwità ta’ flussi għal distanzi twal. Ostakolu bħal dan jista’ jiġi assorbit permezz ta’ infrastruttura ġdida bħal pontijiet jew mini li jindirizzaw il-problemi bħal pereżempju inklinazzjonijiet, radji tal-liwjiet, qisien. Il-ħtieġa li tiġi mtejba l-infrastruttura eżistenti ma għandhiex titqies bħala konġestjoni; 66. “prijorità” tfisser kwalunkwe waħda mill-prijoritajiet tal-infrastruttura tal-enerġija minn 1 sa 8 u minn 10 sa 12 kif indikati fl-Anness 1 għar-Regolament (UE) Nru XXXX/2012 [Linji gwida għall-infrastruttura trans-Ewropea tal-enerġija]; 67. “infrastruttura tal-enerġija” tfisser l-infrastruttura kif definita fl-Artikolu 2 tar-Regolament (UE) Nru XXXX/2012 [Linji gwida għall-infrastruttura trans-Ewropea tal-enerġija]; 68. "netwerks tal-broadband” tfisser netwerks ta’ aċċess bil-fili jew mingħajr fili (li tinkludi s-satellita), infrastruttura anċillari u netwerks ewlenin li kapaċi joffru kollegament veloċi ferm kif definit fl-Artikolu 3 tar-Regolament (UE) Nru XXX/2012 [Linji Gwida tal-INFSO]; 69. "infrastrutturi tas-servizz diġitali” tfisser servizzi li qegħdin f'netwerk, mwassla b'mod elettroniku, ġeneralment permezz tal-internet, li jipprovdu servizzi trans-Ewropej interoperabbli fl-interess tal-pubbliku, jiġifieri li huma ta' natura li joffru possibiltajiet liċ-ċittadini, lin-negozji, u/jew lill-gvernijiet skont kif definit fl-Artikolu 3 tar-Regolament (UE) Nru XXX/2012 [Linji Gwida tal-INFSO]. 70. "pjattaformi tas-servizzi ewlenin” tfisser servizzi identifikati fl-Anness għar-Regolament (UE) Nru XXXX/2012 [Linji Gwida tal-INFSO]; 71. "servizzi ġeneriċi” tfisser servizzi identifikati fl-Anness għar-Regolament (UE) Nru XXXX/2012 [Linji Gwida tal-INFSO]; 72. "tħaddim u manutenzjoni tas-servizzi” tfisser li jiġi żgurat it-tħaddim kontinwu ta’ ċerti infrastrutturi tas-servizz diġitali, kif ġie definit ulterjorment fl-Anness għar-Regolament (EU) Nru XXXX/2012 [Linji Gwida tal-INFSO]; 73. "awtoritajiet regolatorji nazzjonali” tfisser dawk il-korpi definiti fl-Artikolu 3 tad-Direttiva 2002/21/KE tal-Parlament Ewropew u tal-Kunsill tas-7 ta' Marzu 2002 dwar kwadru [qafas] regolatorju komuni għan-netwerks ta’ komunikazzjonijiet u servizzi elettroniċi (Direttiva Kwadru [Qafas])[41]. A rtikolu 3 Objettivi Ġenerali Il-Faċilità Nikkollegaw l-Ewropa għandha tippermetti t-tħejjija u l-implimentazzjoni ta’ proġetti ta’ interess komuni fi ħdan il-qafas tal-politika tan-netwerks trans-Ewropej fis-setturi tal-enerġija, tat-trasport u tat-telekomunikazzjoni. B’mod partikolari, il-Faċilità Nikkollegaw l-Ewropa għandha tappoġġa l-implimentazzjoni ta’ proġetti mmirati għall-iżvilupp u l-kostruzzjoni ta' infrastruttura ġodda jew għat-titjib ta' dawk eżistenti fil-qasam tat-trasport, l-enerġija u t-telekomunikazzjoni. Għal dan il-għan, il-Faċilità Nikkollegaw l-Ewropa se tfittex li tilħaq dawn l-objettivi li ġejjin: 74. li tikkontribwixxi għal tkabbir intelliġenti, sostenibbli u inklużiv billi tiżviluppa netwerks trans-Ewropej moderni u bi prestazzjonijiet tajbin ħafna, u b'hekk toħroġ benefiċċji għall-Unjoni Ewropea kollha kemm hi f’termini ta' kompetittività u koeżjoni ekonomika, soċjali u territorjali fi ħdan is-Suq Uniku u billi toħloq ambjent illi jgħin il-ħolqien ta' investiment privat u pubbliku permezz ta' taħlita ta' strumenti finanzjarji u għajnuna diretta mill-Unjoni u billi jiġu użati bl-aqwa mod s-sinerġiji bejn is-setturi kollha. Il-kisba ta' dan il-għan tiġi mkejla mid-daqs tal-volum ta' investiment pubbliku u privat fi proġetti ta' interess komuni, u b'mod partikolari minn kemm ikun il-volum ta' investimenti pubbliċi u privati fi proġetti ta' interess komuni mwettqa bis-saħħa tal-istrumenti finanzjarji taħt dan ir-Regolament. 75. li tippermetti lill-Unjoni tilħaq il-miri li għandha li tnaqqas b'20 % l-emissjonijiet ta' gassijiet b'effett ta' serra[42], li żżid b'20 % l-effiċjenza fl-użu tal-enerġija u li tgħolli s-sehem tal-enerġija rinnovabbli għal 20 % sal-2020, filwaqt li tiżgura aktar solidarjetà bejn l-Istati Membri. Artikolu 4 Objettivi Speċifiċi Settorjali 1. Barra l-objettivi ġenerali stabbiliti taħt l-Artikolu 3, il-Faċilità Nikkollegaw l-Ewropa għandha tgħin sabiex jintlaħqu l-objettivi speċifiċi settorjali li ġejjin: 76. Fil-qasam tat-trasport, il-Faċilità Nikkollegaw l-Ewropa għandha tgħin proġetti ta' interess komuni li għandhom l-għan li jilħqu l-objettivi stabbiliti hawn taħt, kif hu speċifikat ulterjorment taħt l-Artikolu 4 tar-Regolament (UE) Nru xxxx/2012 [Linji Gwida tat-TEN-T]: (i) li tneħħi il-konġestjonijiet u tibni l-kollegamenti neqsin, li jitkejlu mill-għadd ta' kollegamenti transkonfinali ġodda jew imtejba u konġestjonijiet imneħħija minn fuq rotot tat-trasport li jkunu bbenefikaw mis-CEF; (ii) li tiżgura trasport sostenibbli u effiċjenti fit-tul ta’ żmien, li għandu jiġi mkejjel mit-tul tan-netwerk tal-ferroviji konvenzjonali fl-UE-27 u mit-tul tan-netwerk tal-ferroviji li għandhom veloċità għolja fl-UE-27; (iii) li ttejjeb kemm jista' jkun l-integrazzjoni u l-interkollegament bejn il-mezzi ta' trasport u ttejjeb l-interoperabbiltà bejn is-servizzi tat-trasport. Il-kisba ta' dan l-objettiv ser jiġi mkejjel minn kemm ikun hemm portijiet u ajruportijiet kollegati man-netwerk tal-ferrovija. 77. Fil-qasam tal-enerġija, il-Faċilità Nikkollegaw l-Ewropa għandha tgħin proġetti ta' interess komuni li għandhom l-għan li jilħqu l-objettivi li ġejjin, kif hu speċifikat ulterjorment fir-Regolament (UE) Nru xxxx/2012: (i) li tgħin sabiex ikun hemm aktar integrazzjoni tas-suq intern tal-enerġija u interoperabbiltà bejn netwerks tal-elettriku u tal-gass irrispettivament mill-fruntieri, fosthom billi tiżgura li ebda Stat Membru ma jkun iżolat min-netwerk Ewropew, li għandu jiġi mkejjel mill-għadd ta' proġetti li jwasslu għal interkollegament effettiv bejn in-netwerks tal-Istati Membri u li jneħħu l-konġestjonijiet interni; (ii) li ttejjeb is-sigurtà fil-provvista tal-Unjoni, li għandu jiġi mkejjel minn kemm ikun hemm evoluzzjoni fir-reżiljenza tas-sistema u s-sigurtà fl-operat tas-sistema, u kif ukoll mill-għadd ta' proġetti li jippermettu diversifikazzjoni tas-sorsi ta' provvista, tal-fornituri u tar-rotot; (iii) li tikkontribwixxi lejn l-iżvilupp sostenibbli u l-ħarsien tal-ambjent, b'mod partikolari billi tiffavorixxi l-integrazzjoni ta' enerġija minn sorsi rinnovabbli man-netwerk ta' distribuzzjoni tal-enerġija u tiżviluppa netwerks tad-dijossidu tal-karbonju, li għandu jiġi mkejjel mit-twassil tal-enerġija rinnovabbli miċ-ċentri fejn tiġi ġġenerata lejn dawk ta' konsum u siti ta’ ħżin, u mill-ammont ta' emissjonijiet ta' CO2 li ma jkunux ġew iġġenerati bis-saħħa ta' proġetti li nbnew li jkunu bbenefikaw mis-CEF. 78. Fil-qasam tan-netwerks tat-telekomunikazzjoni, il-Faċilità Nikkollegaw l-Ewropa għandha tipprovdi għal azzjonijiet sabiex jiġu appoġġjati proġetti ta' interess komuni li għandhom l-għan li jilħqu l-objettivi li ġejjin, kif speċifikat ulterjorment fir-Regolament (UE) Nru xxxx/2012 [Linji Gwida tal-INFSO]: (i) li jitħaffef il-pass ta' tħaddim ta' netwerks bi broadband veloċi u ultraveloċi u l-użu li jsir minnhom, inkluż mill-intrapriżi żgħar u ta' daqs medju (SMEs), li għandu jiġi mkejjel mil-livell ta' kopertura tal-broadband u tal-broadband ultraveloċi u mill-għadd ta' djar li jkollhom abbonament għal kollegamenti bil-broadband li jaqbżu il-100 Mbps; (ii) li tħeġġeġ l-interkollegament u l-interoperabbiltà bejn is-servizzi pubbliċi nazzjonali onlajn kif ukoll l-aċċess għal netwerks bħal dawn, li għandu jiġi mkejjel mill-persentaġġ ta' ċittadini u negozji li jkunu qed jużaw servizzi pubbliċi onlajn u mid-disponibbiltà ta' servizzi bħal dawn minn pajjiż għal ieħor irrispettivament mill-fruntieri. Artikolu 5 Baġit 79. Il-pakkett finanzjarju għall-implimentazzjoni tal-Faċilità Nikkollegaw l-Ewropa għall-perjodu mill-2014 sal-2020 għandu jkun ta’ EUR 50 000 000 000[43]. Dan l-ammont għandu jitqassam bejn is-setturi msemmija fl-Artikolu 3 kif ġej: (a) trasport: EUR 31 694 000 000, li minnhom EUR 10 000 000 000 għandhom jiġu trasferiti mill-Fond ta’ Koeżjoni sabiex jintefqu b’konformità ma’ dan ir-Regolament fl-Istati Membri eliġibbli għall-finanzjament mill-Fond ta’ Koeżjoni; (b) enerġija: EUR 9 121 000 000; (c) telekomunikazzjoni: EUR 9 185 000 000. 80. Il-pakkett finanzjarju tal-Faċilità Nikkollegaw l-Ewropa jista' jkopri spejjeż li għandhom x’jaqsmu ma' attivitajiet ta' preparazzjoni, monitoraġġ, kontroll, awditjar u evalwazzjoni li huma meħtieġa għall-ġestjoni tal-Programm u l-kisba tal-objettivi tiegħu, b’mod partikolari studji, laqgħat ta’ esperti, sakemm huma relatati mal-objettivi ġenerali ta’ dan ir-Regolament, spejjeż marbuta ma’ networks tal-IT li jiffokaw fuq ipproċessar u skambju ta’ informazzjoni, flimkien mal-ispiża ta’ kull assistenza teknika u amministrattiva oħra mġarrba mill-Kummissjoni għall-ġestjoni tal-Programm. L-allokazzjoni finanzjarja tista' tkopri wkoll l-ispejjeż għall-assistenza teknika u amministrattiva neċessarja biex tkun żgurata —tranżizzjoni bejn il-Programm u l-programmi adottati skont ir-Regolament (KE) Nru 680/2007[44]. Jekk ikun meħtieġ, l-approprjazzjonijiet jistgħu jiddaħħlu fil-baġit wara l-2020 biex ikopru spejjeż simili, sabiex ikun possibbli l-immaniġġjar ta' azzjonijiet li sal-31 ta' Diċembru 2020 ma jkunux kompluti. 81. Wara l-evalwazzjoni intermedjarja skont l-Artikolu 26.1, il-Kummissjoni tista’ tittrasferixxi bejn is-setturi l-approprjazzjonijiet tal-allokazzjoni stabbilita fil-paragrafu 1, bl-eċċezzjoni tal-EUR 10 000 000 000 trasferiti mill-Fond ta’ Koeżjoni għall-finanzjament ta' proġetti fis-settur tat-trasport fl-Istati Membri eliġibbli għall-Fond ta’ Koeżjoni. KAPITOLU II FOROM TA’ FINANZJAMENT U DISPOŻIZZJONIJIET FINANZJARJI Artikolu 6 Forom ta’ għajnuna finanzjarja 1. Il-Faċilità Nikkollegaw l-Ewropa għandha tiġi implimentata permezz ta’ waħda jew aktar mill-forom ta’ għajnuniet finanzjarji, stipulati fir-Regolament (UE) Nru XXX/2012 [ir-Regolament Finanzjarju l-Ġdid], b'mod partikolari, għotjiet ta' flus, akkwisti u strumenti finanzjarji. 2. Il-Kummissjoni tista’ tafda parti mill-implimentazzjoni tal-Faċilità Nikkollegaw l-Ewropa f’idejn dawk il-korpi stipulati fl-Artikolu 55(1)(c) tar-Regolament (UE) Nru XXXX/2012 [ir-Regolament Finanzjarju l-Ġdid]. Artikolu 7 Eliġibbiltà u kundizzjonijiet għall-għajnuna finanzjarja 1. Huma biss azzjonijiet li jikkontribwixxu għal proġetti ta’ interess komuni skont ir-Regolamenti (UE) Nru XXX/2012 [Linji Gwida tat-TEN-T], (UE) Nru XXX/2012 [Linji Gwida tat-TEN-E, (UE) Nru XXX/2012 [Linji Gwida għall-infrastruttura tal-enerġija] u XXX/2012 [Linji Gwida tal-INFSO] kif ukoll azzjonijiet ta' appoġġ għall-programmi, li għandhom ikunu eliġibbli għal appoġġ permezz ta' għajnuna finanzjarja mill-UE f'għamla ta' għotjiet ta' flus, strumenti finanzjarji u akkwisti. 2. Fil-qasam tat-trasport, huma biss azzjonijiet li jikkontribwixxu għall-proġetti ta' interess komuni skont ir-Regolament (UE) Nru XXX/2012 [Linji Gwida tat-TEN-T] u azzjonijiet ta' appoġġ għall-programmi, li huma eliġibbli għal appoġġ permezz ta' għajnuna finanzjarja mill-UE f'għamla ta' akkwisti u strumenti finanzjarji taħt dan ir-Regolament. F'għamla ta' għotjiet ta' flus, huma biss dawn l-azzjonijiet li ġejjin illi għandhom ikunu eliġibbli li jirċievu għajnuna finanzjarja mill-Unjoni skont dan ir-Regolament: 82. azzjonijiet li jimplimentaw in-netwerk ewlieni skont Kapitolu III tar-Regolament (UE) Nru XXXX/2012 [Linji Gwida tat-TEN-T], inkluż it-tħaddim ta' teknoloġiji ġodda u innovazzjoni skont l-Artikolu 39 tar-Regolament (UE) Nru XXXX/2012 [Linji Gwida tat-TEN-T]; 83. studji għal proġetti ta' interess komuni kif definiti fl-Artikolu 8(1)(b) u (c) tar-Regolament (UE) Nru XXXX/2012 [Linji Gwida tat-TEN-T]; 84. azzjonijiet ta' appoġġ għall-proġetti ta' interess komuni kif definiti fl-Artikolu 8(1)(a) u (d) tar-Regolament (UE) Nru XXXX/2012 [Linji Gwida tat-TEN-T]; 85. azzjonijiet ta' appoġġ għas-sistemi ta' ġestjoni tat-traffiku skont l-Artikolu 37 tar-Regolament (UE) Nru XXX/2012 [Linji Gwida tat-TEN-T]; 86. azzjonijiet ta' appoġġ għas-servizzi tal-ġarr ta’ merkanzija skont l-Artikolu 38 tar-Regolament XXX/2012 [Linji Gwida tat-TEN-T]; 87. azzjonijiet sabiex jitnaqqas l-istorjbu li joħroġ mill-ferroviji li jġorru l-merkanzija permezz ta' twaħħil ta' tagħmir apposta mal-vetturi kollha li joperaw fuq il-linji tal-ferroviji; 88. azzjonijiet ta' appoġġ għall-programmi. L-azzjonijiet relatati mat-trasport li jinvolvu sezzjoni transkonfinali jew parti minnha għandhom ikunu eliġibbli sabiex jirċievu għajnuna finanzjarja mill-Unjoni jekk hemm ftehim bil-miktub bejn l-Istati Membri kkonċernati jew bejn l-Istati Membri u l-pajjiżi terzi kkonċernati marbut mat-tlestija tas-sezzjoni transkonfinali. Bħala eċċezzjoni, meta proġett ikun neċessarju sabiex ikun hemm għaqda man-netwerk ta’ Stat Membru ġar jew ta’ xi pajjiż terz iżda li fil-verità ma jaqsamx il-fruntiera, il-ftehim bil-miktub imsemmi hawn fuq ma għandux ikun meħtieġ. Il-finanzjament f'għamla ta' għotjiet għall-proġetti li għandhom sorsi ta' dħul imdaqqsa mhux ħażin li jiddependu fuq ħlas mill-utenti għandu jkun prinċipalment disponibbli għall-iskopijiet marbuta mat-tħejjija tal-proġett, b'mod partikolari biex issir il-valutazzjoni PPP. 3. Fil-qasam tal-enerġija, il-kundizzjonijiet speċifiċi marbuta mal-eliġibbiltà ta’ azzjonijiet li jimplimentaw proġetti ta’ interess komuni biex jirċievu għajnuna finanzjarja mill-Unjoni fl-għamla ta’ strumenti finanzjarji u għotjiet taħt dan ir-Regolament huma stabbiliti fl-Artikolu 15 tar-Regolament (UE) Nru XXXX/2012 [Linji Gwida għall-infrastruttura tal-enerġija]. 4. Fil-qasam tat-telekomunikazzjoni, l-azzjonijiet kollha li jimplimentaw proġetti ta' interess komuni u l-azzjonijiet kollha ta' appoġġ għall-programmi stabbiliti fl-Anness għar-Regolament (UE) Nru XXXX/2012 [Linji Gwida tal-INFSO] għandhom ikunu eliġibbli li jirċievu għajnuna finanzjarja mill-Unjoni fl-għamla ta’ għotja ta' flus, akkwist u strumenti finanzjarji taħt dan ir-Regolament. KAPITOLU III GĦOTJIET TA' FLUS Artikolu 8 Forom ta' għotjiet ta' flus u spejjeż eliġibbli 1. Għotjiet skont dan ir-Regolament jistgħu jsiru f'waħda mill-forom stabbiliti mill-Artikolu XXX tar-Regolament (UE) Nru XXX/2012 [Regolament Finanzjarju l-Ġdid]. Il-Programmi ta’ Ħidma għandhom jistabbilixxu l-forom ta’ għotjiet ta' flus li jistgħu jintużaw għall-finanzjament tal-azzjonijiet ikkonċernati. 2. In-nefqa tista’ tkun eliġibbli mid-data li fiha tkun tressqet l-applikazzjoni għall-għajnuna. [In-nefqa għall-azzjonijiet li jirriżultaw minn proġetti inklużi fil-ewwel programm multiannwali tista’ tkun eliġibbli sa mill-1 ta’ Jannar 2014]. 3. Hija biss in-nefqa magħmula fl-Istati Membri li tista’ tkun eliġibbli, ħlief meta l-proġett ta' interess komuni jkun jinvolvi t-territorju ta' pajjiżi terzi u fejn l-azzjoni tkun indispensabbli sabiex jintlaħqu l-objettivi tal-proġett partikolari. 4. L-ispiża għal tagħmir u infrastruttura li l-benefiċjarju jgħodd bħala nefqa kapitali tista’ tkun kollha kemm hi eliġibbli. 5. Nefqa marbuta ma’ studji ambjentali dwar il-ħarsien tal-ambjent u l-konformità mal-acquis tal-Unjoni jistgħu jkunu eliġibbli. 6. Nefqa marbuta max-xiri ta’ art ma għandhiex titqies bħala spiża eliġibbli. 7. Il-VAT ma għandhiex titqies bħala spiża eliġibbli. 8. Regoli dwar l-eliġibbiltà tal-ispejjeż imħallsa mill-benefiċjarji għandhom japplikaw mutatis mutandis għal spejjeż imħallsa minn korpi inkarigati mill-implimentazzjoni. Artikolu 9 Kundizzjonijiet għall-parteċipazzjoni 1. Propos ti jistgħu jiġu mressqa minn wieħed jew bosta Stati Membri, organizzazzjonijiet internazzjonali, impriżi konġunti, jew impriżi pubbliċi jew privati jew korpi stabbiliti fl-Istati Membri. 2. Għal dan l-iskop, proposti jistgħu jiġu mressqa minn entitajiet li ma għandhomx personalità legali taħt il-liġi nazzjonali applikabbli, sakemm ir-rappreżentanti tagħhom għandhom il-kapaċità li jerfgħu l-obbligi legali f'isimhom u joffru garanzija għall-ħarsien tal-interessi finanzjarji tal-Unjoni li tkun daqs dik offruta minn persuni ġuridiċi. 3. Proposti mressqa minn persuni fiżiċi ma għandhomx jitqiesu bħala eliġibbli. 4. Fejn ikun meħtieġ sabiex jintlaħqu l-objettivi ta' xi proġett partikolari ta' interess komuni, pajjizi terzi u entitajiet stabbiliti f'pajjiżi terzi jistgħu jieħdu sehem f'azzjonijiet illi jikkontribwixxu għall-proġetti ta' interess komuni. Dawn ma jistgħux jirċievu finanzjament skont dan ir-Regolament, ħlief meta dan ikun indispensabbli sabiex jintlaħqu l-objettivi ta' xi proġett partikolari ta' interess komuni. Meta dan ikun meħtieġ għal implimentazzjoni ta' azzjonijiet rilevanti li jikkontribwixxu għal proġetti ta’ interess komuni b'mod aktar effettiv f’pajjiżi terzi skont ir-Regolamenti (UE) Nru XXX/2012 [Linji gwida TEN-T], (UE) Nru XXX/2012 [Linji gwida TEN-E, (UE) Nru XXX/2012 [Linji gwida għal infrastrutturi tal-enerġija] u XXX/2012 [Linji gwida INFSO], il-finanzjament skont dan ir-Regolament jista’ jinġabar flimkien ma’ fondi koperti minn regolament oħra rilevanti tal-Unjoni. F’dan il-każ, il-Kummissjoni tista’ tiddeċiedi, permezz ta’ att ta’ implimentazzjoni, dwar ġabra unika ta’ regoli li għandhom japplikaw għall-implimentazzjoni. 5. Flimkien mat-proposti kollha mressqa għall-għotjiet ta' flus għandu jkun hemm il-qbil tal-Istati Membri kkonċernati mill-azzjoni, ħlief fil-qasam tat-telekomunikazzjoni u fil-qasam tat-trasport fejn tidħol il-ġestjoni tat-traffiku tal-ajru. 6. Il-Programmi ta’ Ħidma multiannwali u annwali jistgħu jipprovdu regoli speċifici addizzjonali dwar tressiq ta’ proposti. Artikolu 10 Rati ta' finanzjament 1. Ħlief għall-każijiet imsemmija fl-Artikolu XXX tar-Regolament (UE) Nru XXXX/2012 [Regolament Finanzjarju l-Ġdid], il-proposti għandhom jiġu magħżula permezz ta' sejħa li toħroġ għall-proposti abbażi tal-programmi ta' ħidma msemmija fl-Artikolu 17. 2. Fil-qasam tat-trasport: 89. fir-rigward ta' għotjiet ta' flus għal studji, l-ammont ta' għajnuna finanzjarja mill-Unjoni ma għandux jaqbeż il-50 % tal-ispejjeż eliġibbli; 90. fir-rigward ta' għotjiet ta' flus għal xogħlijiet: (i) ferroviji u passaġġi tal-ilma fuq l-art: l-ammont ta' għajnuna finanzjarja mill-Unjoni ma għandux jaqbeż l-20 % tal-ispiża eliġibbli; ir-rata ta' finanzjament tista' tiġi miżjuda għal 30 % għal azzjonijiet li jindirizzaw il-konġestjonijiet; ir-rata ta' finanzjament tista' tiġi miżjuda għal 40 % għal azzjonijiet li jikkonċernaw sezzjonijiet transkonfinali; (ii) kollegamenti ta' transport fuq l-art bejn portijiet u ajruportijiet, azzjonijiet sabiex jitnaqqas l-istorjbu li joħroġ mill-ferroviji li jġorru l-merkanzija permezz ta' twaħħil ta' tagħmir apposta mal-vetturi kollha li joperaw fuq il-linji tal-ferroviji, kif ukoll l-iżvilupp ta' portijiet u pjattaformi multimodali: l-ammont tal-għajnuna finanzjarja mill-Unjoni ma għandux jaqbeż l-20 % tal-ispiża eliġibbli. 91. fir-rigward ta' għotjiet ta' flus għal sistemi u servizzi ta' ġestjoni tat-traffiku: (i) is-Sistema Ewropea għall-Ġestjoni tat-Traffiku Ferrovjarju (ERTMS – European Rail Traffic Management System): l-ammont ta' għajnuna finanzjarja mill-Unjoni ma għandux jaqbeż il-50 % tal-ispiża eliġibbli; (ii) sistemi ta' ġestjoni tat-traffiku, servizzi ta' ġarr ta’ merkanzija, parkings siguri fuq in-network ewlieni tat-toroq, kif ukoll azzjonijiet ta' appoġġ għall-iżvilupp tal-Awtostradi tal-Ibħra: l-ammont ta' għajnuna finanzjarja mill-Unjoni ma għandux jaqbeż l-20% tal-ispiża eliġibbli. 3. Fil-qasam tal-enerġija: 92. l-ammont ta' għajnuna finanzjarja mill-Unjoni ma għandux jaqbeż il-50 % tal-ispiża eliġibbli biex isiru studji u/jew xogħlijiet; 93. ir-rati ta' kofinanzjament jistgħu jiġu miżjuda sa massimu ta' 80 % għal azzjonijiet li skont l-provi murija msemmija fl-Artikolu 15(2)(a) tar-Regolament (UE) Nru XXXX/2012 [Linji Gwida għall-infrastruttura tal-enerġija], joffru livell għoli ta' sigurtà ta’ provvista fuq livell reġjonali jew madwar l-Unjoni, jew isaħħu s-solidarjetà tal-Unjoni jew ikun fihom soluzzjonijiet innovattivi bil-kbir. 4. Fil-qasam tat-telekomunikazzjoni: 94. azzjonijiet fil-qasam tan-netwerks tal-broadband: l-ammont ta' għajnuna finanzjarja mill-Unjoni ma għandux jaqbeż il-50 % tal-ispiża eliġibbli; 95. azzjonijiet fil-qasam tas-servizzi ġeneriċi: l-ammont ta' għajnuna finanzjarja mill-Unjoni ma għandux jaqbeż il-75 % tal-ispejjeż eliġibbli; 96. il-pjattaformi tas-servizzi ewlenin għandhom normalment jiġu ffinanzjati permezz ta' akkwisti. F’każi eċċezzjonali, jistgħu jiġu ffinanzjati minn għotja ta' flus li tkopri sa 100 % tal-ispejjeż eliġibbli, mingħajr preġudizzju għall-prinċipju ta' kofinanzjament; 97. azzjonijiet ta' appoġġ għall-programmi, fosthom it-tfassil ta' kartografija tal-infrastruttura, ġemellaġġ u għajnuna teknika: l-ammont ta' għajnuna finanzjarja mill-Unjoni ma għandux jaqbeż il-75 % tal-ispejjeż eliġibbli. 5. Ir-rati ta' kofinanzjament imsemmija hawn fuq jistgħu jiġu miżjuda b'sa mhux aktar minn 10 punti perċentwali għal azzjonijiet li għandhom sinerġiji transsettorjali, li jilħqu l-objettivi ta' mitigazzjoni fil-klima, li jtejbu r-reżiljenza għall-klima jew li jnaqqsu l-emissjonijiet tal-gassijiet b'effett ta' serra. Din iż-żieda ma għandhiex tapplika għar-rati ta' kofinanzjament imsemmija fl-Artikolu 11. 6. L-ammont ta' għajnuna finanzjarja li tingħata għall-azzjonijiet magħżula jkun adattat abbażi ta' analiżi tal-benefiċċju miksub għall-flus li jintefqu ta’ kull proġett, id-disponibiltà tar-riżorsi baġitarji, u l-bżonn li jittieħed vantaġġ massimu mill-finanzajment tal-UE. Artikolu 11 Sejħiet speċifiċi għal fondi trasferiti mill-Fond ta' Koeżjoni fil-qasam tat-trasport 1. Fir-rigward tal-EUR 10 000 000 000 transferiti mill-Fond ta’ Koeżjoni [Regolament XXX l-Artikolu XX] li għandhom jintefqu fl-Istati Membri eliġibbli għal finanzjament mill-Fond ta’ Koeżjoni, se jiġu mnedija sejħiet speċifiċi għal proġetti li jimplimentaw in-netwerk ewlieni esklussivament fl-Istati Membri eliġibbli għal finanzjament mill-Fond ta’ Koeżjoni. 2. Ir-regoli applikabbli għas-settur tat-trasport skont dan ir-Regolament għandhom japplikaw għal dawn is-sejħiet speċifiċi. Meta jkun il-waqt li jiġu implimentati dawn is-sejħiet, għandha tingħata l-ogħla prijorità possibbli lill-proġetti li jirrispettaw l-allokazzjonijiet nazzjonali taħt il-Fond ta' Koeżjoni. 3. Permezz ta' deroga mill-Artikolu 10, u fir-rigward tal-EUR 10 000 000 000 trasferiti mill-Fond ta' Koeżjoni [Regolament XXX l-Artikolu XX] li għandhom jintefqu mill-Istati Membri eliġibbli għal finanzjament mill-Fond ta' Koeżjoni, ir-rati massimi ta' finanzjament għandhom ikunu dawk aplikabbli għal Fond ta’ Koeżjoni msemmija fl-Artikoli 22 u 110.3 tar-Regolament (UE) Nru XXX2012 [Ir-Regolament li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu għall-Iżvilupp Rurali u l-Fond Ewropew għall-Affarijiet Marittimi u s-Sajd koperti mill-Qafas Strateġiku Komuni u li jistipula dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jirrevoka r-Regolament (KE) Nru 1083/2006][45] għall-azzjonijiet li ġejjin: 98. fir-rigward ta' għotjiet ta' flus sabiex isiru studji; 99. fir-rigward ta' għotjiet ta' flus għal xogħlijiet: (i) ferroviji u passaġġi tal-ilma fuq l-art; (ii) azzjonijiet ta' appoġġ għal sezzjonijiet minn toroq li jkunu transkonfinali; (iii) kollegamenti ta' trasport fuq l-art għal portijiet u ajruportijiet, l-iżvilupp ta' pjattaformi multimodali u ta' portijiet; 100. fir-rigward ta' għotjiet ta' flus għal sistemi u servizzi ta' ġestjoni tat-traffiku: (i) is-Sistema Ewropea għall-Ġestjoni tat-Traffiku Ferrovjarju (European Rail Traffic Management System – ERTMS); (ii) sistemi ta' ġestjoni tat-traffiku; Artikolu 12 Revokar, tnaqqis, sospensjoni u twaqqif tal-għotja 1. Il-Kummissjoni għandha tirrevoka, ħlief f'każijiet debitament ġustifikati, l-għajnuna finanzjarja mogħtija għal azzjonijiet li jkunu għadhom ma nbdewx fi żmien sena wara d-data li suppost bdiet fiha l-azzjoni stabbilita fil-kundizzjonijiet li jirregolaw l-għoti tal-għajnuna. 2. Il-Kummissjoni tista' tissospendi, tnaqqas, tirkupra jew twaqqaf l-għajnuna finanzjarja skont il-kundizzjonijiet stabbiliti fir-Regolament (UE) Nru XXX/2012 [ir-Regolament Finanzjarju l-Ġdid] b'mod partikolari: 101. f'każ ta' xi irregolarità li tkun twettqet fl-implimentazzjoni tal-azzjoni fid-dawl tad-dispożizzjonijiet tal-liġi tal-Unjoni; 102. f'każ ta' nuqqas ta' konformità mal-kundizzjonijiet li jirregolaw l-għotja ta' flus, b'mod partikolari jekk mingħajr l-approvazzjoni tal-Kummissjoni tkun saret xi bidla kbira li tolqot in-natura ta' xi proġett jew azzjoni; 103. wara evalwazzjoni ta' kif qed jimxi l-proġett, b'mod partikolari f'każ ta' dewmien kbir fl-implimentazzjoni tal-azzjoni. 3. Il-Kummissjoni tista' titlob ir-rimborż tal-għajnuna finanzjarja mogħtija jekk, fi żmien sentejn mid-data tat-tlestija kif stabbilita fil-kundizzjonijiet li jirregolaw l-għoti tal-għajnuna, l-implimentazzjoni tal-azzjoni li tirċievi l-għajnuna finanzjarja tkun għadha ma tlestietx. 4. Qabel ma l-Kummissjoni tieħu kwalunkwe deċiżjoni minn dawk previsti fil-paragrafi 1, 2 u 3, hija għandha teżamina l-każ partikolari u tgħarraf lill-benefiċjarji kkonċernati sabiex b'hekk huma jkunu jistgħu jressqu l-kummenti tagħhom saż-żmien stipulat. KAPITOLU IV AKKWIST Artikolu 13 Akkwist 1. Proċeduri ta’ akkwist pubbliku mwettqa mill-Kummissjoni jew minn xi wieħed mill-korpi msemmija fl-Artikolu 6(2) f’ismu stess jew b’mod konġunt ma’ Stati Membri: 104. jistgħu jipprovdu għal kundizzjonijiet speċifiċi bħall-post li fih jitwettqu l-attivitajiet tal-akkwisit, ġustifikati kif inhu xieraq mill-objettivi tal-azzjonijiet u sakemm tali kundizzjonijiet ma jiksrux il-prinċipji marbuta mal-akkwist pubbliku; 105. jistgħu jawtorizzaw l-għoti ta' aktar minn kuntratt wieħed fi ħdan l-istess proċedura (“fornitura multipla”) 2. Fejn ikun debitament ġustifikat u meħtieġ mill-implimentazzjoni tal-azzjonijiet, il-paragrafu 1 jista' japplika wkoll għall-proċeduri ta' akkwist imwettqa minn benefiċjarji ta’ għotjiet ta' flus. KAPITOLU V STRUMENTI FINANZJARJI Artikolu 14 Tipi ta’ strumenti finanzjarji 1. Strumenti finanzjarji stabbiliti skont it-Titolu VIII tar-Regolament (KE) Nru XXXX/2012 [Il-Regolament Finanzjarju l-Ġdid tal-2012], jistgħu jintużaw sabiex jiffaċilitaw l-aċċess għal finanzjamenti minn entitajiet li jimplimentaw azzjonijiet li jikkontribwixxu għal proġetti ta’ interess komuni kif definiti fir-Regolamenti (UE) Nru XXXX/2012, (UE) Nru XXX 2012, u (UE) Nru XXX/2012, u għal-kisba tal-objettivi tagħhom. L-istrumenti finanzjarji għandhom ikunu bbażati fuq valutazzjonijiet ex-ante tal-imperfezzjonijiet fis-suq jew qagħdiet ta’ investiment mhux fl-aqwa tagħhom u bżonnijiet ta’ investiment. 2. Strumenti finanzjarji stabbiliti skont ir-Regolament (KE) Nru 680/2007 jistgħu jingħaqdu flimkien, jekk applikabbli, ma’ dawk li jinħolqu taħt il-Faċilità Nikkollegaw l-Ewropa. 3. Jistgħu jintużaw l-istrumenti finanzjarji li ġejjin: (a) strumenti ta’ ekwità, bħal fondi ta’ investiment b’enfasi fuq il-forniment ta’ kapital riskju għal azzjonijiet li jikkontribwixxu għal proġetti ta’ interess komuni; (b) self u/jew garanziji iffaċilitati permezz ta' strumenti bbażati fuq il-kondiviżjoni tar-riskji, inkluż mekkaniżmu ta’ tiżwieq għal bonds marbuta ma’ proġetti, maħruġin minn istituzzjoni finanzjarja bir-riżorsi tagħha stess u b’kontribuzzjoni mill-Unjoni għall-provvediment u/jew l-allokazzjoni ta’ kapital; (c) kwalunkwe strument finanzjarju ieħor. Artikolu 15 Kundizzjonijiet għall-għoti ta' għajnuna finanzjarja permezz tal-istrumenti finanzjarji 1. Azzjonijiet appoġġati permezz ta’ strumenti finanzjarji għandhom jintgħażlu fuq il-bażi ta’ min ikun applika l-ewwel jinqeda l-ewwel u għandhom ifittxu li jkollhom diversifikazzjoni settorjali skont l-Artikoli 3 u 4, kif ukoll diversifikazzjoni ġeografika gradwali minn fost l-Istati Membri. 2. L-Unjoni, kwalunkwe Stat Membru u investituri oħra jistgħu joffru għajnuna finanzjarja addizzjonali barra l-kontribuzzjonijiet li jirċievu permezz tal-użu tal-istrumenti finanzjarji, sakemm il-Kummissjoni taqbel ma’ kull bidla fil-kriterji ta’ eliġibbiltà tal-azzjonijiet u/jew l-istrateġija ta’ investiment tal-istrument li tista’ tkun neċessarja minħabba l-kontribuzzjoni addizzjonali. 3. L-istrumenti finanzjarji għandom jimmiraw illi jżommu l-valur tal-assi pprovduti mill-baġit tal-Unjoni. Dawn jistgħu jiġġeneraw qligħ aċċettabbli li jilħaq l-objettivi ta’ msieħba jew investituri oħra. 4. L-istrumenti finanzjarji jistgħu jingħaqdu ma’ għotjiet iffinanzjati mill-baġit tal-Unjoni, inkluż li jaqa’ taħt dan ir-Regolament. 5. Il-Programmi ta’ Ħidma jistgħu jistabbilixxu kundizzjonijiet addizzjonali skont il-ħtiġijiet speċifiċi tas-setturi. 6. Skont l-Artikolu 18(2) tar-Regolament (UE) Nru XXXX/2012 [ir-Regolament Finanzjarju l-Ġdid], id-dħul u l-ħlasijiet lura ġġenerati minn strument finanzjarju partikolari għandhom jiġu assenjati lil dak l-istrument finanzjarju. Għal strumenti finanzjarji diġà stabbiliti fil-qafas finanzjarju multiannwali għall-perjodu 2007-2013, id-dħul u l-ħlasijiet lura ġġenerati minn operazzjonijiet mibdija tul dak il-perjodu għandhom ikunu assenjati lill-istrument finanzjarju fil-perjodu 2014-2020. Artikolu 16 Azzjonijiet f’pajjiżi terzi Azzjonijiet f'pajjiżi terzi jistgħu jingħataw appoġġ mill-istrumenti finanzjarji jekk dan ikun meħtieġ għall-implimentazzjoni ta' xi proġett ta' interess komuni. KAPITOLU VI PROGRAMMAZZJONI, IMPLIMENTAZZJONI U KONTROLL Artikolu 17 Programmi ta’ ħidma multiannwali u/jew annwali 1. Il-Kummissjoni għandha taddotta programmi ta’ ħidma multiannwali u annwali għal kull settur. Il-Kummissjoni tista’ taddotta wkoll programmi ta’ ħidma multiannwali u annwali li jkopru aktar minn settur wieħed. Dawn l-atti ta' implimentazzjoni għandhom jiġu addottati f'konformità mal-proċedura ta' eżami msemmija fl-Artikolu 24.2. 2. Il-programm ta’ ħidma multiannwali għandu jkun revedut tal-inqas f’nofs il-perjodu. Jekk ikun meħtieġ, il-Kummissjoni għandha tirrevedi l-programm ta' ħidma multiannwali permezz ta' att ta' implimentazzjoni. Dawn l-atti ta' implimentazzjoni għandhom jiġu addottati skont il-proċedura ta' eżami msemmija fl-Artikolu 24.2. 3. Għandu jiġi addottat programm ta’ ħidma multiannwali fil-qasam tat-trasport għal proġetti ta’ interess komuni kif elenkati f'Taqsima I tal-Anness għal dan ir-Regolament. L-ammont tal-pakkett finanzjarju għandu jkun fil-medda ta' bejn 80 sa 85 % tar-riżorsi baġitarji msemmija fl-Artikolu 5(1)(a). 4. Il-programmi ta’ ħidma multiannwali fil-qasam tal-enerġija u tat-telekomunikazzjoni għandhom joffru orjentazzjoni strateġika fil-qasam ta’ proġetti ta’ interess komuni u jistgħu jinkludu proġetti speċifiċi ta’ interess komuni. 5. Il-programmi ta’ ħidma settorjali annwali, fil-qasam tat-trasport, l-enerġija u t-telekomunikazzjoni, għandhom jiġu addottati għal proġetti ta’ interess komuni mhux inklużi fil-programm multiannwali. 6. Il-Kummissjoni, li taġixxi skont il-proċedura msemmija fil-paragrafu 1, meta tistabbilixxi programmi ta’ ħidma settorjali multiannwali u annwali, għandha tistabbilixxi l-kriterji tal-għażla u tal-għoti skont l-objettivi u l-prijoritajiet stabbiliti: (a) għat-trasport fir-Regolament (UE) Nru XXXX/2012 [Linji Gwida tat-TEN-T]; (b) għall-enerġija fir-Regolament (UE) Nru XXXX/2012 [Linji Gwida għall-infrastruttura trans-Ewropea tal-enerġija]; (c) għat-telekomunikazzjoni fir-Regolament Nru (UE) XXXX/2012 [Linji Gwida tal-INFSO]. 7. Il-programmi ta’ ħidma għandhom jiġu kkoordinati sabiex jiġu sfruttati s-sinerġiji bejn it-trasport, l-enerġija u t-telekomunikazzjoni, b’mod partikolari f’tali oqsma bħal grilji intelliġenti tal-enerġija, mobbiltà b’mezzi li jaħdmu bl-elettriku, sistemi intelliġenti u sostenibbli tat-trasport, jew drittijiet ta’ passaġġ konġunti. Tista' tiġi addottata sejħa multisettorjali għall-proposti. Artikolu 18 Ħlas annwali bin-nifs L-impenji baġitarji jistgħu jitqassmu fi ħlasijiet annwali bin-nifs. Jekk isir hekk, kull sena l-Kummissjoni għandha tikkommetti l-ħlasijiet annwali bin-nifs filwaqt li tikkunsidra l-progress tal-azzjonijiet li jkunu qed jirċievu għajnuna finanzjarja, l-istima tal-ħtiġijiet u l-baġit disponibbli. L-iskeda indikattiva ta’ żmien li tkopri l-impenn tal-ħlasijiet annwali in